text:
Kasi ‘Mukunwekera’?
ŴALARA ŵaŵiri ŵakati ŵapempha Fernando * kuti ŵayowoye nayo, wakafipa mtima. Mulaŵiliri wa dera wakati wachezgera mpingo wawo kanandiko, ŵalara ŵakamulongosolera ivyo wakeneranga kuchita kuti waŵe wakwenelera kupika milimo yakusazgikira mu mpingo. Nyengo yikati yajumphapo, Fernando wakamba kukayika usange wazamuŵapo mulara. Pa nyengo iyi, mulaŵiliri wa dera wakizaso kuzakachezgera mpingo wawo. Kasi ŵalara ŵayowoyenge vichi?
Fernando wakategherezganga apo mulara yumoza wakamba kuyowoya. Mulara uyu wakayowoyapo vya lemba la 1 Timote 3:1 ndipo wakati ŵalara ŵapokera kalata iyo yikuti Fernando wimikika kuŵa mulara. Fernando wakazizwa chomene ndipo wakafumba kuti, “Mwati wuli?” Mulara wakawerezgapo ndipo Fernando wakamwemwetera. Ŵakati ŵapharazga ku mpingo, ŵabali na ŵadumbu wose ŵakakondwa chomene.
Kasi nkhwananga kuti munthu wakhumbe milimo yakusazgikira mu mpingo? Yayi. Lemba la 1 Timote 3:1 likuti: “Usange munthu wakunwekera mulimo wa ulaŵiliri, wakukhumba mulimo uwemi.” Ŵabali ŵanandi ŵalondezga ulongozgi uwu ndipo ŵachita makora mwauzimu kuti ŵaŵe ŵakwenelera kupika milimo yakusazgikira mu mpingo. Lekani mu gulu la Chiuta muli ŵalara na ŵateŵeti ŵakovwira masauzandi ghanandi. Ndipouli, ntchakukhumbikwa kuti ŵabali ŵanandi ŵanwekerenge chifukwa mipingo yikukura. Kasi ŵakwenera kunwekera wuli? Kasi awo ŵakukhumba kuŵa ŵalaŵiliri ŵakwenera kufipa mtima kuti ŵimikikenge pawuli, nga umo Fernando wakachitira?
KASI ‘KUNWEKERA’ NKHUCHITA VICHI?
Mazgu ghakuti ‘kunwekera’ ghali kung’anamulika kufuma ku lizgu Lachigiriki ilo lingang’anamuraso kukhumbisiska, panji kunyanyamphira. Fundo iyi yingatikumbuska munthu uyo wakunyanyamphira kuti watonthore chipambi mu khuni. Kweni kunwekera nkhuphanga “mulimo wa ulaŵiliri” yayi. Chifukwa wuli? Chifukwa chilato cha awo ŵakukhumba kuŵa ŵalara chikwenera kuŵa chakuti ŵachite “mulimo uwemi” m’malo mwa kukhumba udindo.
Vinandi ivyo vikukhumbikwa kuti munthu waŵe mulara vili pa 1 Timote 3:2-7 na Tito 1:5-9. Raymond, uyo waŵa mulara kwa nyengo yitali, wakati: “Ine nkhuwona kuti chakuzirwa chomene ni nkharo ya munthu. Nangauli kuyowoya na kusambizga mwaluso nkhwakuzirwa, kweni chakuzirwa chomene nkhuŵa wambura kafukwa, wakujikora mu vyakuchita, wamahara, wakulongosoka, wakupokelera ŵalendo, ndiposo wakupulikiska.”
Mubali uyo wakunwekera wakugega uryarya ndiposo nkharo yiliyose yaukazuzi kuti waleke kusangika na kafukwa. Wakuŵa wakujikora mu vyakucita, wamahara, wakulongosoka, ndiposo wakupulikiska. Ntheura ŵabali na ŵadumbu ŵakumugomezga ndipo ŵakuwona kuti wangaŵalongozga makora na kuŵawovwira pa masuzgo ghawo. Pakuti wakupokelera ŵalendo, wakukhozga ŵawukirano na ŵaphya. Chifukwa chakuti wakutemwa uwemi, wakukhozga na kovwira ŵalwari ndiposo ŵachekuru. Wakuŵa na mikhaliro iyi kuti wimikike kuŵa mulara yayi kweni kuti wawovwire ŵanji. *
Nangauli wupu wa ŵalara ukupeleka ulongozgi na chikhwimisko ku awo ŵakukhumba kuŵa ŵalaŵiliri, kweni uyo wakunwekera ndiyo wali na mulimo wakuti wafiske ivyo Malemba ghakuyowoya. Henry, uyo waŵa mulaŵiliri kwa nyengo yitali, wakati: “Usange mukunwekera, ŵikanipo mtima kuti mulongore kuti muli ŵakwenelera.” Pakuyowoya fundo ya pa Mupharazgi 9:10, wakati: “‘Chose icho woko lako lasanga kuchita, chichita na nkhongono zako.’ Mulimo uliwose uwo ŵalara ŵangamupani, chitani na mtima wose. Chitani mwakukondwa milimo yose iyo mwapika mu mpingo, nanga ungaŵa wa kuphyera. Para nyengo yajumphapo, vimanyikwenge kuti muli ŵakulimbikira.” Usange mukukhumba kuti zuŵa linyake muzakaŵe mulara, muŵikengepo mtima pakuchita uteŵeti uliwose wakupatulika ndiposo muŵenge ŵakugomezgeka. Kweniso muŵenge ŵakujiyuyura, ŵakujikuzga yayi.—Mat. 23:8-12.
GEGANI MAGHANOGHANO GHAHENI NDIPOSO KUCHITA VINTHU VYAMBURA KWENELERA
Ŵabali ŵanyake awo ŵakukhumba milimo yakusazgikira mu mpingo ŵangachita chinthu chinyake chakulongora kuti ŵakukhumba udindo, panji kuchichizga wupu wa ŵalara kuti wendere maghanoghano ghawo. Ŵanji ŵakukondwa yayi para ŵapika ulongozgi na ŵalara. Iwo ŵakwenera kujifumba kuti: ‘Kasi nkhukhumba waka udindo panji nkhukhumba kupwelelera mberere za Yehova?’
Awo ŵakunwekera ŵakwenera kukumbuka kuti ŵalara ŵakwenera kuŵa “vyakuwonerapo ku mskambo.” (1 Pet. 5:1-3) Iwo ŵakwenera kugega maghanoghano ghaheni ndiposo kuchita vinthu vyambura kwenelera. Ŵakwenera kuŵa ŵakuzizipizga kwali panyengo yasono mbalara kwali yayi. Nanga ni para munthu wimikika kuŵa mulara, wakwenera kulutilira kumazga nkharo zambura kwenelera izo wangaŵa kuti wachali nazo. (Maŵa. 12:3; Sal. 106:32, 33) Kweniso mubali ‘wangamanya kanthu kalikose chara ako wakususkika nako,’ kweni ŵanji ndiwo ŵangamanya. (1 Kor. 4:4) Ntheura, usange ŵalara ŵamupani ulongozgi wa mu Baibolo, mukwenera kupulikira, kukwiya yayi. Londezgani ulongozgi uwu na mtima wose.
KASI MUKWENERA KUCHITA WULI USANGE MWALINDILIRA NYENGO YITALI?
Ŵabali ŵanyake ŵakuwona kuti ŵakalindilira kwa nyengo yitali pambere ŵandimikike. Usange ‘mwanwekera mulimo wa ulaŵiliri’ kwa vyaka vinandi, kasi nyengo zinyake namwe mukuwona kuti mukuchedwa kwimikika? Usange ni nthena wonani mazgu agha: ‘Icho chagomezgeka kweni chachedwa kwiza chikulwariska mtima, kweni chakukhumbikwa icho chiza chili nga ni khuni la umoyo.’—Zinth. 13:12.
Usange munthu wakuwona kuti chilato chake chikufiskika yayi, wangasuzgika maghanoghano. Ivi ndivyo vikachitikira Abrahamu. Yehova wakamulayizga kuti waŵenge na mwana, kweni vyaka vinandi vikajumphapo pambere iyo na Sara ŵandaŵe na mwana. (Gen. 12:1-3, 7) Abrahamu wakati wachekura, wakati: ‘Fumu Yehova, kasi timundipechi, pakuti nkhwenda wambura mwana. Wonani, mulive kundipa mphapu.’ Yehova wakasimikizgira Abrahamu kuti layizgo lakuti waŵenge na mwana lifiskikenge. Ndipouli, pakajumpha vyaka vinyake 14 pambere Chiuta wandafiske layizgo ili.—Gen. 15:2-4; 16:16; 21:5.
Kasi apo Abrahamu wakalindiliranga kuti layizgo ili lifiskike, wakaleka kuteŵetera Yehova mwakukondwa? Yayi. Iyo wakakayika yayi kuti Chiuta wafiskenge layizgo lake. Wakalutilira kulindilira. Mpositole Paulosi wakalemba kuti: “Abrahamu wakati walongora kuzika mtima, wakapokera layizgo ili.” (Heb. 6:15) Nyengo yikati yajumphapo, Chiuta Wankhongonozose wakatumbika munthu wakugomezgeka uyu. Kasi tikusambirako vichi kwa Abrahamu?
Usange mukukhumba kuŵa mulara kweni pajumpha vyaka vinandi pambere mundimikike, lutilirani kuthemba Yehova. Lutilirani kuteŵetera Yehova mwakukondwa. Warren, uyo wawovwira ŵabali ŵanandi kuti ŵakure mwauzimu, wakati: “Pakwenera kujumpha nyengo yitali kuti munthu walongore kuti ngwakwenelera kuŵa mulara. Pa nyengo iyi, maluso na nkharo yake, vikumanyikwa pa umo wakuchitira vinthu na ŵanji ndiposo umo wakuchitira milimo iyo wapika. Ŵanji ŵakughanaghana kuti ŵangachita vinandi pakuteŵetera Yehova pekha para ŵapika uteŵeti unyake panji para ŵimikika pa udindo. Kaghanaghaniro aka nkhakubudika. Iwo ŵangamba kughanaghana kuti ŵakuchedwa kwimikika. Usange mukuteŵetera Yehova mwakugomezgeka kulikose uko muli, ndiposo pa uteŵeti uliwose uwo mwapika, ndikuti mukuchita makora.”
Mubali munyake wakalindilira vyaka vyakujumpha 10 pambere wandaŵe mulara. Wakayowoya ivyo wakusambira pa nkhani iyo yili mu buku la Ezekiel, chapitara 1. Iyo wakati: “Yehova wakwendeska galeta, ilo ni gulu lake, pa sipidi iyo wakhumba. Chakuzirwa chomene ni umo ise tikuwonera nyengo yayi, kweni umo Yehova wakuyiwonera. Para mubali wakukhumba kuŵa mulara, chakuzirwa chomene ni ivyo iyo wakukhumba yayi. Ivyo mubali wakukhumba vingaŵa vyakupambana na ivyo Yehova wakuwona kuti ni vyakukhumbikwa.”
Usange mukukhumba kuti zuŵa linyake muzakachite mulimo uwemi wa ulaŵiliri, mukwenera kuŵa na nkharo iyo yingawovwira kuti mu mpingo muŵe chimwemwe. Usange mukuwona kuti pakujumpha nyengo yitali, zikirani ndipo lekani kughanaghana kuti mukuchedwa kwimikika. Raymond, uyo wazunulika kale, wakati: “Usange munthu wakukhumba chomene udindo wakuŵa wakukhorwa yayi. Awo ŵakuwona kuti ŵakuchedwa kwimikika ŵakukondwa yayi pakuteŵetera Yehova.” Ŵani na vipambi vya mzimu wa Chiuta, chomenechomene kukhomezga. Sambirani Malemba kuti mulutilire kukura mwauzimu. Sazgiraniko mwamphu winu pakupharazga makani ghawemi na kusambizga ŵanthu ŵakunweka Baibolo. Longozgani mbumba yinu pa vinthu vyauzimu kweniso musopenge nayo. Chezgani na ŵabali na ŵadumbu. Para mwachita nthena, muŵenge ŵakukondwa pakuteŵetera Yehova pa nyengo yasono apo mukulindilira kuti chilato chinu chizakafiskike.
Yehova ndiyo wali kupeleka mwaŵi wakuti ŵabali ŵanwekerenge mulimo wa ulaŵiliri. Ntheura, Yehova panji gulu lake, ŵangatemwa yayi kuti awo ŵakunwekera ŵakhuŵarenge na kuŵa ŵambura kukondwa pakumuteŵetera. Chiuta wakovwira na kutumbika wose awo ŵakumuteŵetera na vilato viwemi. Pakutumbika munthu, Yehova ‘wakusazgako chitima chara.’—Zinth. 10:22.
Nanga ni para mwanwekera kwa nyengo yitali, pali vinandi ivyo mungachita kuti mulutilire kukhozga ubwezi winu na Yehova. Ŵani na mikhaliro yiwemi, chitani milimo yiwemi mu mpingo kwambura kuluwa mbumba yinu, ndipo Yehova waluwenge yayi ivyo mukuchita pakumuteŵetera. Mphanyi nyengo zose mwakondwa pakuteŵetera Yehova, vilije kanthu kuti mukuchita milimo wuli.
^ ndime 2 Mazina ghanyake mu nkhani iyi tabwelekerapo waka.
^ ndime 8 Fundo za mu nkhani iyi ni zakovwiraso ku awo ŵakukhumba kuŵa ŵateŵeti ŵakovwira. Ivyo ŵakwenera kufiska vili pa lemba la 1 Timote 3:8-10, 12, 13.


c: text/html

text:
NKHANI YA PA CHIKOPI | KASI MUNGATEMWA KUSAMBIRA BAIBOLO?
Tikusambira Baibolo na Waliyose
Ŵakaboni ŵa Yehova ŵakumanyikwa chifukwa cha kupharazga.Kweni kasi mukumanya kuti ŵakusambira Baibolo na waliyose uyo wakukhumba?
Mu 2014, Ŵakaboni ŵa Yehova pafupifupi 8,000,000 mu vyaru 240 ŵakasambira Baibolo na ŵanthu pafupifupi 9,500,000 mwezi uliwose. * Tikusambira Baibolo na ŵanthu ŵanandi chomene.
Kuti ntchito ya kupharazga yende makora, Ŵakaboni ŵa Yehova ŵakusindikizga Mabaibolo, mabuku, magazini, na vinyake ivyo vikovwira pakusambira Baibolo. Pa chaka vinthu ivi vikukwana pafupifupi biliyoni yimoza na hafu mu viyowoyero 700. Pakuti mabuku agha ghali mu viyowoyero vinandi, ŵanthu ŵakusambira Baibolo mu chiyowoyero icho ŵakhumba.
MAZGORO GHA MAFUMBO AGHO ŴANTHU ŴAKUTEMWA KUFUMBA PA NKHANI YA KUSAMBIRA BAIBOLO
Kasi mukusambizga wuli munthu Baibolo?
Tikudumbiskana nkhani za mu Baibolo na kuŵazga mavesi agho ghakukolerana na nkhani izo. Mwachiyelezgero, Baibolo likuzgora mafumbo nga ni agha: Kasi Chiuta ni njani? Kasi wali na zina? Wakukhala nkhu? Kasi tingaŵa mubwezi wake? Suzgo ndakuti ŵanyake ŵakumanya yayi apo ŵangasanga mazgoro gha mafumbo agha.
Kuti tovwire ŵanthu kuti ŵasange mazgoro, tikusambira nawo buku lakuti Kasi Baibolo Likusambizgaci Comenecomene? * Buku ili likovwira ŵanthu kuti ŵapulikiske Baibolo. Likulongosora makora umo Chiuta na Yesu Khristu ŵaliri. Likulongosoraso kuti ŵakufwa ŵazamuwuka, umo tingalombera, chifukwa icho tikusuzgikira, na vinyake vinandi.
Kasi mukusambizga nyengo wuli ndipo ni nkhu uko mukusambizgira?
Munthu wakusankha yekha nyengo na malo.
Kasi mukusambizga nyengo yitali wuli?
Ŵanthu ŵanandi ŵakutemwa kuti tiŵasambizgenge Baibolo kwa ora limoza panji kujumpha apa sabata yiliyose. Kweni tikusintha para munthu wakhumba. Ŵanyake ŵakutemwa kuti ŵasambirenge kwa maminiti 10 panji 15 sabata yiliyose.
Kasi munthu wakulipira ndalama zilinga kuti wasambire Baibolo?
Munthu wakulipira ndalama yayi. Mabuku ghakusambilira nagho ngakuguliska yayi. Ivi vikukolerana na ivyo Yesu wakaphalira ŵasambiri ŵake apo wakati: “Mukapokera kwawanangwa, pelekani kwawanangwa.”—Mateyu 10:8.
Kasi munthu wakusambira m’paka pawuli?
Munthu wakusambira m’paka apo wawonera kuti wapulikiska. Buku lakuti Kasi Baibolo Likusambizgaci Comenecomene? lili na vipaturo 19. Mungasambira chipaturo icho mwasankha panji lose.
Usange nazomera kusambira Baibolo, kasi ndikuti nanjira mu mpingo winu?
Yayi. Ŵakaboni ŵa Yehova ŵakuchichizga munthu yayi kuti wanjire mpingo wawo. Tikusambizga vya mu Baibolo, ndipo munthu wakusankha yekha mpingo.
Kasi ningamanya wuli vinandi?
Mungajura pa Webusayiti ya jw.org/tum. Mungaŵerenga ivyo Ŵakaboni ŵa Yehova ŵakugomezga na kuchita.
Kasi ningachita wuli kuti nisambirenge Baibolo?
Filing’ani fomu iyo yili pa www.jw.org/tum.
-
Mungafumba Kaboni wa Yehova wakufupi na imwe. Kweniso mu buku la manambara gha foni (directory) penjani apo palembeka “Ŵakaboni ŵa Yehova” kuti musange manambara gha foni.

robotstxt: allowed

filter: keep


text:
Lutilirani Kukura Mwauzimu
“Lutilira kuŵazga pa wumba, kuchiska, na kusambizga.”—1 TIM. 4:13.
SUMU: 45, 70
1, 2. (a) Kasi lemba la Yesaya 60:22 likufiskika wuli? (b) Kasi ni vichi ivyo vikukhumbikwa mu gulu la Yehova mazuŵa ghano?
BAIBOLO likayowoyerathu kuti: “Muchoko chomene wazamuŵa chikwi, ndipo muchoko wazamuzgoka mtundu wankhongono.” (Yes. 60:22) Uchimi uwu ukufiskika nadi mu mazuŵa ghaumaliro agha. Chifukwa wuli tikuyowoya nthena? Mu 2015, ŵapharazgi 8,220,105 ŵakatangwanika chomene na mulimo wakupharazga pa charu chose. Uchimi uwu ukuyowoyaso kuti: “Ine Yehova, nizamuchifiska luŵiro mu nyengo yake.” Fundo iyi njakukhozga chomene ku Ŵakhristu wose. Ntchito yakuzgora ŵanthu kuŵa ŵasambiri yikwenda luŵiro chomene nga ni galimoto iyo yikuchimbira chomene pa msewu. Kasi ise tikuchita wuli? Kasi tikulimbikira chomene kupharazga? Ŵabali na ŵadumbu ŵanandi ŵakupempha kuchita upayiniya wakanyengo panji wanyengozose. Tikukondwa chomene kuwona kuti ŵabali na ŵadumbu ŵanandi ŵakujipeleka kukateŵetera uko kukukhumbikwira wovwiri, panji kuchita milimo yinyake mu gulu la Yehova.
2 Pakuti ŵanthu ŵanandi ŵakwiza mu gulu la Yehova, pakukhumbikwaso ŵantchito ŵanandi kuti ŵateŵetere nga ŵalara na ŵateŵeti ŵakovwira mu mpingo. Chaka chilichose, pakupangika mipingo pafupifupi 2,000. Usange mu mpingo uliwose mungaŵa ŵalara 5, ndikuti chaka chilichose ŵateŵeti ŵakovwira 10,000 ŵakwenera kufiska ivyo vikukhumbikwa kuti ŵateŵetere nga mbalara mu mpingo. Fundo iyi yikulongora kuti pakukhumbikwaso ŵabali ŵanandi ŵakwenelera kuti ŵateŵetere nga mbateŵeti ŵakovwira. Nadi, kwali ndise ŵabali panji ŵadumbu, tili “na vyakuchita vinandi mu mulimo wa Fumu.”—1 Kor. 15:58.
KASI KUKURA MWAUZIMU KUKUNG’ANAMURACHI?
3, 4. Kasi kukura mwauzimu kukung’anamurachi kwa imwe?
3 Ŵazgani 1 Timote 3:1. Lizgu lakuti ‘kunwekera’ likufuma ku lizgu la Chigiriki ilo likung’anamura kunyanyamphira kuti tikore panji tifikire chinthu icho chili patali. Paulosi wakagwiliskira ntchito lizgu lakuti ‘kunwekera’ kuti wadidimizge fundo yakuti munthu uyo wakukhumba kukura mwauzimu, wakwenera kulimbikira. Tiyelezgere kuti mubali munyake wakughanaghanira ivyo wakukhumba kuzakachita mu mpingo. Nangauli mubali uyu ni muteŵeti wakovwira yayi, kweni wakumanya kuti wakukhumbikwira kuchitapo kanthu kuti waŵe na mikhaliro yauzimu. Chakwamba, wakuŵikapo mtima kuti waŵe muteŵeti wakovwira. Pamanyuma, wakughanaghanira ivyo vikukhumbikwa kuti wazakaŵe mulara mu mpingo. Mubali uyu wakuwona kuti usange munthu wakukhumba kuŵa muteŵeti wakovwira panji mulara, wakwenera kulimbikira kufiska ivyo vikukhumbikwa kuti wachite makora milimo yake mu mpingo.
4 Mwakuyana waka, ŵabali na ŵadumbu awo ŵakukhumba kuchita upayiniya, kuteŵetera pa Beteli, panji kovwirapo pa kunozga na kuzenga Nyumba za Ufumu, ŵakwenera kulimbikira kuti ŵafiske vilato vyawo. Tiyeni tiwone umo Baibolo likovwilira ŵateŵeti ŵa Yehova kuti ŵalutilire kukura mwauzimu.
LIMBIKIRANI KUTI MUKURE MWAUZIMU
5. Kasi ŵawukirano ŵanandi ŵakugwiliskira wuli ntchito nkhongono zawo?
5 Ŵawukirano ndiwo ŵali na mwaŵi ukuru wakuteŵetera Yehova, chifukwa ŵachali na nkhongono zinandi. (Ŵazgani Zintharika 20:29.) Ŵawukirano ŵanji awo ŵakuteŵetera pa Beteli ŵakovwira pakupulinta na kuŵika vikopi ku Mabaibolo na mabuku ghakulongosora Baibolo. Ŵawukirano ŵanyake ŵakuchita mulimo wakuzenga na kunozga Nyumba za Ufumu. Kweniso ŵanji ŵakovwira para kwachitika masoka ghachilengiwa. Ŵanandi ŵakuchita upayiniya ndipo ŵakupharazgira ŵanthu ŵaviyowoyero vyakupambanapambana.
6-8. (a) Kasi Aaron wakasintha wuli maghanoghano ghake, ndipo watumbikika wuli? (b) Kasi ‘tingacheta wuli Yehova na kuwona kuti ni muwemi’?
6 Namwe mukwenera kuti mukukhumba kuteŵetera Yehova na mtima wose. Wonani ivyo mubali munyake, zina lake Aaron wakachita. Nangauli ŵapapi ŵa Aaron ŵakaŵa Ŵakaboni ŵa Yehova, kweni iyo wakatemwanga viŵi yayi maungano na kupharazga. Aaron wakati: “Maungano ghakaninozgeranga yayi kweniso nkhatemwanga yayi kupharazga.” Iyo wakamanyanga yayi ivyo wangachita kuti wateŵeterenge Yehova mwakukondwa. Kasi pamanyuma wakachita wuli?
7 Aaron wakamba kuŵazga Baibolo nyengo zose, kunozgekera maungano na kuzgorapo. Kweniso nyengo zose wakalombanga kwa Yehova. Ntheura wakamba kutemwa chomene Yehova na kuluta panthazi mwauzimu. Kufuma pa nyengo iyo, Aaron wachitapo upayiniya, wawovwirapo ŵabali na ŵadumbu awo ŵakakhwaskika na masoka, kweniso wapharazgapo mu charu chinyake. Pasono ni mulara mu mpingo ndipo wakuteŵetera pa Beteli. Kasi Aaron wakuti wuli na ivyo wakachita? Iyo wakati: “‘Nacheta ndipo nawona kuti Yehova ni muwemi.’ Pakuti Yehova wakunitumbika chomene, nkhuwona kuti nane nkhwenera kuchita vinandi pakumuteŵetera. Ichi chapangiska kuti nilutilire kutumbikika.”
8 Davide wakimba kuti: “Awo ŵakupenja Yehova ŵasoŵenge kanthu kawemi chara.” (Ŵazgani Salimo 34:8-10.) Enya, wose awo ŵakuteŵetera Yehova mwakugomezgeka, ŵakhuŵarenge chara. ‘Tikucheta na kuwona kuti Yehova ni muwemi para tikuchita vyose ivyo tingafiska pakuteŵetera Yehova.’ Kweniso para tikumusopa na mtima wose, tikusanga chimwemwe chikuru.
LUTILIRANI KUZIZIPIZGA, KUGONGOWA YAYI
9, 10. Chifukwa wuli mukwenera kuŵa na mzimu wakulindilira?
9 Apo tikulimbikira kufiska vilato vithu, tikwenera kuŵa na mzimu ‘wakulindilira.’ (Mika 7:7) Nyengo zose Yehova wakovwira ŵateŵeti ŵake ŵakugomezgeka. Kweni nyengo zinyake wakuzomerezga kuti ŵateŵeti ŵake ŵalindilire kwa kanyengo pambere ŵandambe kuchita uteŵeti uwo ŵakukhumba. Yehova wakalayizga Abrahamu kuti waŵenge na mwana mwanalume. Apo Abrahamu wakalindiliranga kuŵa na mwana, wakeneranga kuzikira kweniso kuŵa na chipulikano. (Heb. 6:12-15) Nangauli wakalindilira kwa nyengo yitali kuti Yisake wababike, kweni Abrahamu wakataya mtima panji kugongowa yayi, ndipo Yehova wakamukhuŵazga yayi chifukwa wakamupa nadi mwana.—Gen. 15:3, 4; 21:5.
10 Ntchipusu yayi kulindilira. (Zinth. 13:12) Para ivyo tikukhazga vikuchitika chara tikukhuŵara ndipo mtima withu ukulwara. Kweni apo tikulindilira vinthu ivyo tikukhumba, ni mwaŵi wakuti tilutilire kukura mwauzimu. Tiyeni tidumbiskane vinthu vitatu ivyo vingatovwira kuti tilutilire kukura mwauzimu.
11. Kasi tikwenera kuŵa na mikhaliro wuli, ndipo chifukwa wuli njakuzirwa?
11 Ŵani na mikhaliro yiwemi. Para tikuŵerenga Baibolo na kughanaghanirapo, tiŵenge na vinjeru, mahara, umanyi, kweniso kaghanaghaniro kawemi. Mikhaliro iyi njakuzirwa chomene ku awo ŵakulongozga kusopa kwaunenesko. (Zinth. 1:1-4; Tito 1:7-9) Kweniso para tikuŵerenga mabuku ghakulongosora Baibolo, timanyenge umo Chiuta wakuwonera vinthu. Timanyengeso ivyo tingachita pa nkhani ya vyakusanguluska, kavwaliro na kujitozga, kugwiliskira ntchito makora ndalama, na umo tingakhalira makora na ŵanyithu. Para tikulondezga ivyo tikusambira mu Baibolo, tisankhenge vinthu ivyo vikukondweska Yehova.
12. Kasi ŵabali na ŵadumbu mu mpingo ŵangalongora wuli kuti mbakugomezgeka?
12 Lutilirani kugomezgeka. Tose tikwenera kulutilira kuchita mwakugomezgeka uteŵeti uliwose uwo tingapika mu gulu la Yehova. Pakuŵa kazembe, Nehemiya wakasankha ŵanthu ŵakwenelera kuti ŵachitenge milimo ya pa tempile. Kasi wakasankha anjani? Iyo wakasankha ŵanthu ŵakugomezgeka kweniso awo ŵakawopanga Chiuta. (Neh. 7:2; 13:12, 13) Mazuŵa ghano napo, “icho chikukhumbikwa kwa ŵateŵeti ŵalara ntchakuti ŵaŵe ŵakugomezgeka.” (1 Kor. 4:2) Vikusoŵa yayi usange munthu ngwakugomezgeka chifukwa milimo yake “yiwemi yikuwoneka pakweru.”—Ŵazgani 1 Timote 5:25.
13. Kasi tikusambirako vichi kwa Yosefe?
13 Zomerezgani kuti Yehova wamuyengani. Kasi mungachita wuli usange ŵanyake ŵamuyowoyerani panji kumuchitirani viheni? Nyengo zinyake mungasurako waka ivyo ŵamuchitirani. Kweni para mungaghanaghana vyakuwezgera, vinthu vinganangikirathu. Mwachiyelezgero, ghanaghanirani ivyo vikachitikira Yosefe. Nangauli ŵabali ŵake ŵakamuchitira nkhaza, kweni iyo wakaŵasungira chigwinini yayi. Pamanyuma, mwanakazi wa Potifara wakapusikizgira Yosefe kuti wakakhumbanga kumukolelera. Ntheura Yosefe wakaŵikika mu jele. Kweni Yosefe wakulutilira kuthemba Yehova kuti ndiyo wamulongozge pa nyengo yakusuzga iyi. Kasi paumaliro chikachitika ntchivichi? “Mazgu gha Yehova ndigho ghakamuyenga.” (Sal. 105:19) Viyezgo ivyo Yosefe wakakumana navyo vikamovwira kuti waŵe wakwenelera kuchita mulimo wapadera pakuŵa wachiŵiri kwa Themba Farawo. (Gen. 41:37-44; 45:4-8) Nase apo tikulimbana na masuzgo agho ghali nga ni minga, tikwenera kulomba Yehova kuti watipe vinjeru. Kweniso tikwenera kuchita na kuyowoya mwakuzikira na kulaŵiska kwa Chiuta kuti watipe nkhongono zakuzizipizgira. Nadi, Yehova watovwirenge.—Ŵazgani 1 Petrosi 5:10.
SAZGIRANIKO LUSO LWINU MU UTEŴETI
14, 15. (a) Chifukwa wuli nyengo zose tikwenera kuŵa maso na umo tikusambizgira? (b) Kasi ni nthowa wuli zinyake izo mungalondezga pakupharazga? (Wonani chithuzi chakwamba, kweniso bokosi lakuti “ Kasi Mungasintha Nthowa Zakupharazgira?”)
14 Paulosi wakachiska Timote kuti: “Lutilira kuŵazga pa wumba, kuchiska, na kusambizga m’paka nize. Nyengo zose, uŵe maso na ivyo ukuchita na kusambizga.” (1 Tim. 4:13, 16) Timote wakapharazganga kale mwaluso. Ndipouli, nyengo zose iyo wakeneranga kuŵa “maso” na ivyo wakasambizganga. Iyo wakenerangaso kulutilira kusazgirako luso lwake lwakusambizga kuti wachonthenge mitima ya ŵanthu. Timote wakeneranga kupharazga munthowa zakupambanapambana mwakuyana na ivyo ŵanthu ŵakakhumbikwiranga. Nase ndimo tikwenera kuchitira, tisinthenge nthowa zakupharazgira.
15 Nyengo zinyake ŵanthu ŵakusangika yayi mu nyumba zawo kuti tiŵapharazgire. Mu vigaŵa vinyake nyumba zikuŵa mu mipanda, ndipo chikuŵa chakusuzga kupharazgira ŵanthu ŵa ku malo agha. Usange ndimo viliri uko mukukhala, mungachita makora kusintha nthowa zakupharazgira.
16. Chifukwa wuli ntchiwemi kupharazga uko kukusangika ŵanthu ŵanandi?
16 Kupharazga uko kukusangika ŵanthu ŵanandi ni nthowa yiwemi chomene yakuthandazgira makani ghawemi. Ŵabali na ŵadumbu ŵanandi ŵakuchitako upharazgi uwu ndipo ŵakusanga vitumbiko vinandi. Iwo ŵakupatura nyengo kuti ŵakapharazge uko ŵanthu ŵakusangika chomene nga ni kwakukwelera sitima na basi, ku malo ghamalonda, kwakwimika magalimoto, na malo ghanyake. Mupharazgi wangambiska chidumbirano mwakuzunura nkhani yinyake iyo yalembeka mu nyuzipepara, wangalumba ŵana ŵa munthu uyo wakukhumba kumupharazgira, panji wangamufumba vinthu vyakukhwaskana na ntchito. Apo ŵakulutilira kudumbiskana, mupharazgi wangazunura nkhani yinyake ya mu Baibolo na kufumba munthu uyo kuti wayowoyepo maghanoghano ghake. Ivyo munthu uyo wangayowoya vingawovwira kuti ŵalutilire kudumbiskana nkhani za mu Baibolo.
17, 18. (a) Kasi mungachita wuli kuti muŵe na chikanga pakupharazga ku malo gha ŵanthu ŵanandi? (b) Kasi ivyo Davide wakayowoya vikutisambizga vichi?
17 Para vikumusuzgani kupharazga uko kukusangika ŵanthu ŵanandi, kugongowa yayi. Mubali munyake zina lake Eddie ni mupayiniya ndipo wakukhala ku New York. Pakwamba mubali uyu wakafwatukanga yayi kupharazga uko kukusangika ŵanthu ŵanandi. Kweni pakati pajumpha nyengo, wakamba kuŵa na chikanga. Kasi ntchivichi icho chikamovwira kuŵa na chikanga? Eddie wakati: “Pa Nyengo Yakusopera ya Mbumba, ine na muwoli wane tikapenjerezganga mazgoro gha mafumbo agho ŵanthu ŵanandi ŵakutemwa kufumba. Tikafumbangaso ŵabali na ŵadumbu ŵanji kuti ŵatiphalireko masachizgo ghanyake.” Pasono Eddie wakutemwa chomene kupharazga ku malo gha ŵanthu ŵanandi.
18 Apo mukulutilira kusazgirako maluso ghinu na kupharazga makani ghawemi mwachikanga, ‘ŵanthu wose ŵawonenge kuti mukukura’ mwauzimu. (Ŵazgani 1 Timote 4:15.) Kweniso mulumbenge chomene Yehova, Dada wakuchanya, nga umo wakachitira Davide uyo wakimba kuti: “Nilumbenge Yehova nyengo zose. Malumbo ghake ghaŵenge pa milomo yane mazuŵa ghose. Nithumbwenge mwa Yehova. Ŵakuzika ŵapulikenge na kusekelera.” (Sal. 34:1, 2) Manyani kuti para mukulimbikira kupharazga makani ghawemi, movwirenge ŵanthu ŵamitima yiwemi kuti ŵambe kusopa Yehova.
TIKULUMBA YEHOVA PARA TIKUKURA MWAUZIMU
19. Chifukwa wuli ŵateŵeti ŵa Yehova ŵakwenera kukondwa nangauli ŵakusangana na masuzgo?
19 Davide wakimbaso kuti: “Milimo yinu yose yimuchindikaninge, A Yehova, ŵakugomezgeka ŵinu ŵamulumbaninge. Ŵapharazgenge vya uchindami wa uthemba winu, na kuyowoya vya nkhongono zinu, kumanyiska ŵanthu vyakuchita vinu vyankhongono na uchindami wa uthemba winu.” (Sal. 145:10-12) Lemba ili likulongosora nadi ivyo Ŵakaboni ŵa Yehova ŵakuchita. Kweni kasi mungachita wuli usange mukutondeka kuchita vinandi pakuteŵetera Yehova chifukwa cha ulwari panji uchekuru? Nyengo zose mukwenera kukumbuka kuti para mukupharazgira awo ŵakumupwelelerani na ŵanji, mukupeleka uchindami kwa Chiuta. Usange muli mu jele chifukwa cha ivyo mukugomezga, mungapharazga para mwaŵi wasangika. Ntheura Yehova wakukondwa chomene na ivyo mukuchita. (Zinth. 27:11) Yehova wakukondwaso chomene na ŵabali kweniso ŵadumbu awo ŵakulutilira kugomezgeka nangauli ŵakukhala na ŵanthu awo ŵakupambana nawo chisopa. (1 Pet. 3:1-4) Nanga ni para vinthu vyathina chomene, mungalutilira kulumba Yehova na kukura mwauzimu.
20, 21. Kasi ntchivichi chichitikenge usange mukulutilira kuchita milimo yinu mwakugomezgeka?
20 Para mukulutilira kukura mwauzimu, Yehova wamutumbikaninge nadi. Nyengo zinyake mungakhumbikwira kusintha vinthu vinyake kuti muŵe na nyengo yinandi yakupharazgira ŵanthu ŵamitima yiwemi. Kuluwa yayi kuti para mukulutilira kujipeleka na kukura mwauzimu, mukhozgenge chomene ŵabali na ŵadumbu. Kweniso apo mukulutilira kuchita milimo yinu mwakugomezgeka na kovwira ŵanji mu mpingo, ŵabali na ŵadumbu ŵamutemwaninge na kumukhozgani.
21 Kwali tateŵetera Yehova kwa nyengo yitali panji yayi, tose tingalutilira kukura mwauzimu. Kasi Ŵakhristu ŵakukhwima mwauzimu ŵangawovwira wuli ŵaphya kuti nawo ŵakhwime mwauzimu? Tizamudumbiskana fumbo ili mu nkhani yakulondezgapo.


text: 5 Mwana wane, tegherezga ku vinjeru vyane.Pulikizga* ku umanyi wane,+2 Mwakuti usungilire kaghanaghaniro kawemiNa milomo yako, uvikilire luso lwa kumanya vinthu.+3 Pakuti milomo ya mwanakazi wakupuluka* yikunthonya nga ni chisa cha uchi,+Ndipo mulomo wake uli nyililiri kuluska mafuta.+4 Kweni paumaliro wakuŵaŵa nga ni nkhalikali,+Ndipo ngwakuthwa nga ni lupanga lwa wuyi kosekose.+5 Malundi ghake ghakukhilira ku nyifwa.Mbondolo zake zikulongozgera ku Dindi.*6 Wakughanaghanira yayi nthowa ya umoyo.Wakuyingayinga waka, wakumanya yayi uko wakuya.7 Sono, ŵana ŵane, pulikizgani kwa ineNdipo mungapatukangako yayi ku ivyo nkhuyowoya.8 Mukhale kutali na iyo.Mungalutanga pafupi yayi na mulyango wa nyumba yake,+9 Mwakuti muleke kupeleka ntchindi zinu ku ŵanji,+Nanga ni vyaka vinu ku icho ntchankhaza.+10 Mwakuti ŵalendo ŵaleke kukumalira vinthu vyako*+Ndipo ivyo watokatoka kuvisanga vilute ku nyumba ya mulendo.11 Para ukupusa, paumaliro wa umoyo wako uzamulaghaPara munofu na thupi lako vikumara.+12 Ndipo wamuyowoya kuti: “Nkhatinkhanga chomene chisambizgo!Mtima wane ukayuyura ntchenyo!13 Nkhapulikira chara mazgu gha awo ŵakanilongozganga,Nanga nkhuthya khutu ku ŵasambizgi ŵane.14 Nakhala pachoko chomene kuparanyikaPakati pa mpingo wose.”*+15 Umwenge maji gha mu chiziŵa chakoMaji ghakwenda* kufuma mu chisimi chako.+16 Kasi mbwiwi zako zikwenera kufulukira kuwaro,Tumilonga twako mu maluŵaza?+17 Leka viŵe vyako pera,Vingaŵanga vya ŵalendo pamoza na iwe yayi.+18 Chisimi chako chitumbikike,Ndipo sekelera na muwoli wa uphya wako,+19 Waŵe nga nkhanyama kakutowa, kambaŵala kawemi.*+Mabere ghake ghakukhorweske* mazuŵa ghose.Ukondwenge na chitemwa chake nyengo zose.+20 Ntheura iwe, mwana wane, chifukwa wuli ukutoleka mtima na mwanakazi wakupuluka*Panji kuvumbatira chifuŵa cha mwanakazi muleŵi?*+21 Pakuti mendero gha munthu ghali pamaso pa Yehova,Wakusanda nthowa zake zose.+22 Muheni wakuwira mu maubudi ghake,Ndipo wakolekenge mu vingwe vya kwananga kwake.+23 Wafwenge chifukwa cha kuleka kujiwezga,Na kupuluka chifukwa cha uchindere wake ukuru.


text:
MUTU 103
Yesu Wakatozgaso Tempile
MATEYU 21:12, 13, 18, 19 MARIKO 11:12-18 LUKA 19:45-48 YOHANE 12:20-27
YESU WAKATEMBA KHUNI LA MKUYU NA KUTOZGA TEMPILE
YESU WAKAFWA KUTI ŴANANDI ŴAZAKASANGE UMOYO
Yesu na ŵasambiri ŵake ŵakagonako mausiku ghatatu ku Betaniya kufuma apo ŵakizira kufuma ku Yeriko. Mulenji wa pa Mande, Nisani 10, ŵakanyamuka kuluta ku Yerusalemu. Yesu wakaŵa na njara. Ntheura wakati wawona khuni la mkuyu, wakaluta pafupi. Kasi wakavisangamo vikuyu? Yayi.
Uwu ukaŵa mwezi wa Malichi, ndipo vikuyu vikucha mu Juni. Kweni khuni lira likaŵa na mahamba, chifukwa likasunda luŵiro. Ntheura Yesu wakaghanaghananga kuti panyake wangakasangamo vikuyu vyakwambilira. Kweni wakasanga kuti mulijirethu. Mahamba ghakamupusika waka. Penepapo Yesu wakati: “Munthu waleke kuryaso chipambi kufuma mwa iwe muyirayira.” (Mariko 11:14) Nyengo yeneyiyo khuni likamba kufota. Ivyo vikachitika apa ng’anamuro lake likazakamanyikwa mulenji wakulondezgapo.
Yesu na ŵasambiri ŵake ŵakakaŵa yayi kufika ku Yerusalemu. Yesu wakalutaso ku tempile. Pa zuŵa ili, wakachita vinandi padera pakulaŵiska ivyo vilimo. Wakachita ivyo wakachitapo kale vilimika vitatu kumasinda pa Paska mu 30 C.E. (Yohane 2:14-16) Pa nyengo iyi, Yesu wakachimbizgira kuwaro awo “ŵakaguliskanga na kugura mu tempile.” Kweniso “wakagadabura mathebulu gha ŵakusintha ndalama na vitengo vya ŵakuguliska nkhunda.” (Mariko 11:15) Wakazomerezga yayi munthu waliyose uyo wanyamura vinthu kujumpha navyo mu luŵaza lwa tempile kuya ku chigaŵa chinyake cha msumba.
Chifukwa wuli Yesu wakachita nthena ku ŵanthu awo ŵakasinthanga ndalama na kuguliska viŵeto mu tempile? Yesu wakati: “Asi kuli kulembeka kuti, ‘Nyumba yane yichemekenge nyumba yakusoperamo ŵanthu ŵa mitundu yose’? Kweni imwe mwayizgora mphanji ya ŵankhungu.” (Mariko 11:17) Wakati ŵanthu aŵa mbankhungu chifukwa chakuti ŵakatchajanga ndalama zinandi chomene para munthu wakukhumba kugura chiŵeto kuti wapeleke sembe. Yesu wakawona kuti uku nkhulyera ŵanthu, panji kwiba.
Ŵalara ŵa ŵasembe, ŵalembi, na ŵalaraŵalara ŵa ŵanthu ŵakapulika ivyo Yesu wakachita, ndipo ŵakapanganaso vyakuti ŵamukome. Kweni pakaŵa suzgo. Ŵakamanya yayi umo ŵangamukomera, chifukwa ŵanthu ŵakandonderanga kwa iyo kuti ŵamupulike.
Ŵanthu ŵanandi ŵakiza ku Paska, Ŵayuda na ŵanthu ŵakung’anamukira ku Chiyuda wuwo. Pakaŵaso Ŵagiriki awo ŵakiza kuzakasopa pa chiphikiro. Ŵagiriki aŵa ŵakiza kwa Filipu, ŵakamupempha kuti ŵawone Yesu. Panyake ŵakiza kwa Filipu pakuti zina lake likaŵa Lachigiriki. Filipu wakwenera kuti wakamanya makora yayi usange vingachitika kuti ŵanthu ŵara ŵawonane na Yesu, ntheura wakafumba Andireya. Filipu na Andireya ŵakaphalira Yesu nkhani iyi, apo wakwenera kuti wakaŵa wachali pa tempile.
Yesu wakamanya kuti kukakhala mazuŵa ghachoko waka kuti wafwe. Ntheura yira yikaŵa nyengo yakuti wakondweske ŵanthu yayi nesi kupenja kumanyikwa. Pakuzgora ŵasambiri ŵaŵiri ŵara, Yesu wakayowoya ntharika. Wakati: “Ora liza kuti Mwana wa munthu wapike uchindami. Nadi nkhumuphalirani kuti, kwambura kuti mphuzi ya tirigu yawa pasi na kufwa, yikukhalilira mphuzi yimoza, kweni usange yafwa, sono ndipo yikupambika vipambi vinandi.”—Yohane 12:23, 24.
Mphuzi yimoza ya tirigu yingawoneka nga njambura ntchito. Kweni para munthu wayipanda mu dongo ‘yikufwa,’ ndipo yikusunda na kukura, paumaliro yikupambika mphuzi zinandi za tirigu. Yesu nayo wakaŵa yekha munthu wakufikapo. Kweni pakuti wakaŵa wakugomezgeka kwa Chiuta m’paka nyifwa, wali kuzgoka nthowa yakupelekera umoyo wamuyirayira ku ŵanthu ŵanandi awo ŵali na mtima wa kujipata nga ndiyo. Ntheura Yesu wakati: “Waliyose uyo wakutemwa umoyo wake wakuwuparanya, kweni waliyose uyo wakutinkha umoyo wake mu charu chino ndiyo wakuwusunga ndipo wazamusanga umoyo wamuyirayira.”—Yohane 12:25.
Yesu wakaghanaghananga vyake pera yayi, pakuti wakati: “Usange munthu wakukhumba kuniteŵetera, wanilondezge, ndipo uko ine nili, muteŵeti wane wamuŵaso kwenekuko. Usange munthu wakukhumba kuniteŵetera, Adada ŵamuchindikenge.” (Yohane 12:26) Iyi ni njombe yikuru chomene. Awo Chiuta waŵachindika ŵazamuŵa pamoza na Khristu mu Ufumu.
Pakukumbuka visuzgo vikuru na nyifwa yakuŵinya iyo wakaŵa pafupi kufwa, Yesu wakati: “Sono umoyo wane ukukweŵeka, kasi niyowoyechi? Adada, niponoskani ku ora ili.” Kweni Yesu wakakhumba yayi kugwentha kufiska khumbo la Chiuta. Ntheura wakatiso: “Ndipouli, ndicho chifukwa nizira ku ora ili.” (Yohane 12:27) Yesu wakakolerana na vyose ivyo Chiuta wakakhumbanga kuti vichitike, nanga ni nyifwa iyo wakafwa kupeleka sembe.


text:
Kasi Mukumanya?
Kasi kale ŵakupanga ngalaŵa ŵakacitanga wuli kuti zileke kunjira maji?
Lionel Casson, nkhwantha yakusanda ngalaŵa zakale, wakulongosora ivyo ŵakupanga ngalaŵa mu nyengo ya Ŵaroma ŵakacitanga kuti ŵamate mwanya wa ngalaŵa zawo. Iwo ŵakatemwanga ‘kumata phura [tara] umo mukakumananga mathabwa. Ŵakamatangaso kuwaro kose na mukati mose.’ Ŵakadi na Ŵababuloni ndiwo ŵakamba kumatira phura ngalaŵa zawo pambere Ŵaroma ŵandambe.
Baibolo pa Genesis 6:14 nalo likuyowoyapo umo kale ŵakamatiranga ngalaŵa. Lizgu la Cihebere ilo lili kung’anamulika kuti “maziu,” likuyowoya za vinthu nga ni phura, vinthu vyakunyatuka vya mafuta.
Phura likaŵa magulu ghaŵiri, lamajimaji na lakukhoma. Awo kale ŵakapanganga ngalaŵa, ŵakatoranga lamajimaji na kumatira ngalaŵa zawo. Para ŵamata na phura lamajimaji, likawomiranga, ndipo maji ghakanjiranga yayi mu ngalaŵa.
Mu vigaŵa vinyake ivyo vikuzunulika mu Baibolo, phura likaŵa linandi. Mu Dambo la Sidimu, ku Nyanja Yakufwa, ‘mukazura zimbuna za ulambwe wakunyatuka’ panji kuti phura.—Genesis 14:10.
Kasi kale ŵakacitanga wuli kuti somba ŵazisunge nyengo yitali?
Kwamba kale, somba nchakurya cakuzirwa comene. Ŵapositole ŵanyake ŵakaŵa ŵalovi pambere ŵandambe kwenda na Yesu. Ŵakaloŵanga mu Nyanja ya Galileya. (Mateyu 4:18-22) Somba zinyake izo ŵakakomanga uku, ŵakaziyanikanga mu “mafakitare’ ghapafupi.
Nthowa iyo ŵakayanikiranga somba mu Galileya yicali kugwira nchito mu malo ghanyake. Ŵakuwuskamo dankha vyamukati na kuzisuka. Buku linyake likulongosora ivyo kale ŵakacitanga pamasinda pakuti somba ŵazisuka. Likuti ‘ŵakaziphakanga mcere mu malakalaka, mu mulomo, na mu mamba. Ŵakaziphakanga mcere, na kuzibenekeleranga na cinthu cinyake. Para pajumpha mazuŵa ghatatu panji ghankhondi, ŵakazigadaburanga. Pa nyengo iyi, mafuta ghakasuluranga ndipo mcere ukanjilirananga makora mu somba. Para somba zayanikika nthena, zikomiranga makora gwaa.’—Studies in Ancient Technology.
Tikumanya yayi kuti somba zikakhalanga kwa utali wuli para ŵaziyanika mu nthowa iyi. Ŵaeguputo ŵakatumizganga somba zakwanika nthena ku Siriya, ici cikulongora kuti kayanikiro aka kakaŵa kawemi comene.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Elimeleki na mbumba yake ŵasamira ku Mowabu (1, 2)
-
Naomi, Oripa, na Rute ŵazgoka vyokoro (3-6)
-
Rute wademelera kwa Naomi na Chiuta wake (7-17)
-
Naomi wawelera ku Betelehemu pamoza na Rute (18-22)
1 Sono mu mazuŵa agho ŵeruzgi+ ŵakeruzganga, mu charu mukawa njara. Munthu munyake wakafuma mu Betelehemu+ ku Yuda wakaluta kukakhala nga ni mulendo mu minda ya Mowabu.+ Wakaŵa na muwoli wake na ŵana ŵake ŵanalume ŵaŵiri.
2 Munthu uyu wakaŵa Elimeleki, muwoli wake Naomi, ndipo ŵana ŵawo ŵaŵiri ŵakaŵa Maloni na Kiliyoni. Ŵakaŵa Ŵaefurata ŵa mu Betelehemu ku Yuda. Ndipo ŵakafika mu minda ya Mowabu na kukhala kwenekura.
3 Nyengo yikati yajumphapo, Elimeleki mfumu wa Naomi wakafwa. Mwanakazi uyu wakakhala na ŵana ŵake ŵaŵiri.
4 Pamanyuma, ŵanyamata ŵara ŵakatora ŵanakazi ŵa ku Mowabu. Yumoza wakaŵa Oripa, ndipo munyake wakaŵa Rute.+ Ŵakakhala kwenekura pafupifupi vyaka 10.
5 Ŵanyamata ŵaŵiri ŵara, Maloni na Kiliyoni, nawo ŵakafwa. Ntheura mama yura wakakhala yekha kwambura ŵana ŵake ŵaŵiri na mfumu wake.
6 Kwenekura ku Mowabu wakapulika kuti Yehova wakumbuka ŵanthu ŵake, waŵapa vyakurya. Penepapo wakawuka pamoza na ŵakamwana ŵake kuti ŵafumeko ku minda ya Mowabu.
7 Wakafumako ku malo agho wakakhalanga pamoza na ŵakamwana ŵake ŵaŵiri. Apo ŵakaŵa mu nthowa kuwelera ku charu cha Yuda,
8 Naomi wakati ku ŵakamwana ŵake: “Lutaninge, waliyose wa imwe wawelere ku nyumba ya anyina. Yehova wamulongorani lusungu,+ nga umo imwe mwalongolera ku ŵanalume awo ŵali kufwa na kwa ine.
9 Yehova wazomerezge kuti waliyose wa imwe wasange chivikiliro mu nyumba ya mfumu wake.”+ Penepapo wakaŵafyofyontha, ndipo ŵakalira chomene.
10 Ŵakati kwa iyo: “Chara, kweni tilutenge namwe ku ŵanthu ŵakwinu.”
11 Kweni Naomi wakati: “Welerani, ŵana ŵane. Kasi mulutirengechi na ine? Kasi ningababaso ŵana ŵanalume kuti ŵaŵe ŵafumu ŵinu?+
12 Welerani, ŵana ŵane. Lutaninge, pakuti nachekura chomene, ningatengwaso yayi. Nanga ningaŵa na chigomezgo chakuti nisangenge mwanalume usiku uno na kubabaso ŵana ŵanalume,
13 kasi mungaŵalindilira m’paka ŵakure? Kasi mungaleka kutengwaso chifukwa cha iwo? Yayi, ŵana ŵane, mtima wane ukuŵinya chomene chifukwa cha imwe, pakuti woko la Yehova lanizgokera.”+
14 Ŵakaliraso chomene, pamanyuma Oripa wakafyofyontha anyinavyara na kuluta. Kweni Rute wakademelera kwa anyinavyara.
15 Ntheura Naomi wakati: “Wona, munyako wawelera ku ŵanthu ŵakwake na ku ŵachiuta ŵake. Nawe welera pamoza na munyako.”
16 Kweni Rute wakati: “Kunikoserezga yayi kuti nimusidani, kuti nileke kumulondezgani. Pakuti uko imwe mukuya ndiko nane niyenge, uko imwe mwamugona ndiko nane namugona. Ŵanthu ŵakwinu ŵamuŵa ŵanthu ŵakwithu, ndipo Chiuta winu wamuŵa Chiuta wane.+
17 Uko mwamufwira ndiko nane namufwira na kusungika. Yehova wanichitire nthena na kusazgirapo usange chinthu chinyake padera pa nyifwa chanipatura kwa imwe.”
18 Naomi wakati wawona kuti Rute wakosera kuluta nayo, wakaleka kumupepeka.
19 Wose ŵaŵiri ŵakalutilira ulendo wawo m’paka ŵakafika ku Betelehemu.+ Ŵakati ŵafika mu Betelehemu, msumba wose ukayaghayika chifukwa cha iwo. Ŵanakazi ŵakati: “Kasi ni Naomi uyu?”
20 Iyo wakati kwa iwo: “Munganichemanga Naomi chara. Munichemenge Mara, pakuti Wankhongonozose waŵinyiska umoyo wane.+
21 Nkhaŵa wakuzura apo nkhalutanga, kweni Yehova waniwezga mawoko ghawaka. Mukunichemerachi Naomi apo Yehova ndiyo wimikana nane ndipo Wankhongonozose wanikhizgira suzgo?”+
22 Ndimo Naomi wakawelera kufuma ku minda ya Mowabu+ pamoza na Rute, mkamwana wake Mumowabu. Ŵakafika ku Betelehemu mu nyengo yakwambira kuvuna balere.+
Tumizgani
Tumizgani
Rute 1
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=8&Chapter=1&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D8%26Chapter%3D1%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yesu ni “Fumu ya Sabata” (1-5)
-
Kuchizga munthu wakuphapa woko (6-11)
-
Ŵapositole 12 (12-16)
-
Yesu wakusambizga na kuchizga (17-19)
-
Wakukondwa na wasoka (20-26)
-
Kutemwa ŵalwani (27-36)
-
Lekani kweruzga (37-42)
-
Kumanyikwa na vipambi vyake (43-45)
-
Nyumba yakuzengeka makora; nyumba yambura fawundeshoni yakukhora (46-49)
6 Sono pa sabata wakajumphanga mu minda ya tirigu, ndipo ŵasambiri ŵake ŵakapuluranga mphonje za tirigu,+ ŵakazipikisanga na mawoko ghawo na kurya.+
2 Ŵafarisi ŵanyake ŵakati: “Chifukwa wuli mukuchita icho ntchambura kuzomerezgeka pa Sabata?”+
3 Kweni Yesu wakaŵazgora kuti: “Kasi mundaŵazgepo icho Davide wakachita apo iyo na ŵanalume awo wakaŵa nawo njara yikaŵakora?+
4 Asi wakanjira mu nyumba ya Chiuta na kupokera vingwa vyakulongora na kurya ndipo vinyake wakapako ŵanalume awo wakaŵa nawo, nangauli ŵanthu ŵanyake ŵakazomerezgekanga yayi kurya vingwa ivi kweni ŵasembe pera?”+
5 Ndipo wakati kwa iwo: “Mwana wa munthu ndiyo ni Fumu ya Sabata.”+
6 Pa zuŵa linyake la Sabata,+ wakanjira mu sunagoge na kwamba kusambizga. Ndipo mura mukaŵa munthu uyo woko lake lamalyero likaŵa lakuphapa.+
7 Sono ŵalembi na Ŵafarisi ŵakamulaŵisiskanga kuti ŵawone usange wachizgenge pa Sabata, mwakuti ŵamupe mulandu.
8 Ndipouli, Yesu wakamanya maghanoghano ghawo,+ ntheura wakati kwa munthu wakuphapa woko: “Wuka ndipo yimilira pakati.” Ndipo wakawuka na kwimilira.
9 Penepapo Yesu wakati kwa iwo: “Nkhumufumbani imwe mwaŵanthu, Kasi ntchakuzomerezgeka pa Sabata kuchita uwemi panji uheni, kuponoska umoyo panji kukoma?”+
10 Wakati waŵalaŵiska wose uku na uku, wakati kwa munthu yura: “Nyoloska woko lako.” Wakanyoloska, ndipo woko lake likawelerapo.
11 Kweni iwo ŵakakwiya chomene, ndipo ŵakamba kuyowoyeskana icho ŵangamuchitira Yesu.
12 Mu mazuŵa agha, wakaluta mu phiri kukalomba,+ ndipo wakatchezera usiku wose kulomba kwa Chiuta.+
13 Kweni kukati kwacha, wakachema ŵasambiri ŵake ndipo wakasorapo 12 pakati pawo, awo wakaŵachemaso kuti ŵapositole:+
14 Simoni, uyo wakamuchemaso kuti Petrosi, munung’una wake Andireya, na Yakobe, Yohane, Filipu,+ Baratulumeyu,
15 Mateyu, Tomasi,+ Yakobe mwana wa Alifeyu, Simoni uyo wakuchemeka “wamwamphu,”
16 Yudasi mwana wa Yakobe, na Yudasi Isikariyoti, uyo pamasinda wakamwendera mphiska.
17 Wakakhira pamoza nawo na kuyima pa malo ghakuthambalara. Pakaŵa mzinda ukuru wa ŵasambiri ŵake na wumba ukuru wa ŵanthu uwo ukafuma ku Yudeya, Yerusalemu, na vigaŵa vya Ture na Sidoni ivyo vikaŵa mumphepete mwa nyanja. Wose ŵakiza kuzakamupulika na kuchizgika ku maulwari ghawo.
18 Awo ŵakasuzgikanga na mizimu yaukazuzi nawo ŵakachizgika.
19 Ndipo mzinda wose ukakhumbanga kumukhwaska, chifukwa nkhongono zikafumanga mwa iyo+ na kuchizga wose.
20 Ndipo wakalaŵiska ŵasambiri ŵake na kwamba kuyowoya kuti:
“Ŵakukondwa ndimwe ŵakavu, chifukwa Ufumu wa Chiuta ngwinu.+
21 “Ŵakukondwa ndimwe muli na njara sono, chifukwa muzamukhuta.+
“Ŵakukondwa ndimwe mukulira sono, chifukwa muzamuseka.+
22 “Ŵakukondwa ndimwe para ŵanthu ŵakumutinkhani,+ ndiposo para ŵakumukanani+ na kumutombozgani na kunanga zina linu chifukwa cha Mwana wa munthu.
23 Sekelerani mu zuŵa ilo na kukondwa chomene, chifukwa wonani, njombe yinu njikuru kuchanya, pakuti vinthu ivi ndivyo ŵasekuru ŵawo ŵakachitiranga ntchimi.+
24 “Kweni soka kwa imwe ŵasambazi,+ chifukwa mukupembuzgikirathu.+
25 “Soka kwa imwe mukukhuta sono, chifukwa muzamuŵa na njara.
“Soka kwa imwe mukuseka sono, chifukwa muzamutengera na kulira.+
26 “Soka kwa imwe usange ŵanthu wose ŵakumulumbani,+ pakuti ndimo ŵasekuru ŵawo ŵakachitiranga na ntchimi zitesi.
27 “Kweni imwe mukupulikizga nkhumuphalirani kuti: Lutilirani kutemwa ŵalwani ŵinu, kuŵachitira viwemi awo ŵakumutinkhani,+
28 kutumbika awo ŵakumutembani, na kulombera awo ŵakumunenani.+
29 Uyo wakupamantha pa thama limoza, umupeso linyake. Uyo wakupoka laya lako lakuwaro, umupeso lamukati.+
30 Peleka kwa waliyose uyo wakupempha.+ Uyo wakuphanga vinthu vyako, leka kumufumba kuti wakuwezgere.
31 “Kweniso ivyo mukukhumba kuti ŵanthu ŵamuchitiraninge, ndivyo namwe muŵachitirenge.+
32 “Kasi pali phindu wuli usange mukutemwa awo ŵakumutemwani? Pakuti ŵakwananga nawo ŵakutemwa awo ŵakuŵatemwa.+
33 Kasi pali phindu wuli usange mukuchitira viwemi awo ŵakumuchitirani viwemi? Ŵakwananga nawo ŵakuchita mwakuyana waka.
34 Kweniso, kasi pali phindu wuli usange mukukongozga awo mukumanya kuti ŵamuwezgeraninge?+ Ŵakwananga nawo ŵakukongozga ŵakwananga ŵanyawo pakuti ŵakumanya kuti ŵaŵawezgerenge zose.
35 Kweni lutilirani kutemwa ŵalwani ŵinu na kuŵachitira viwemi, na kukongozga kwambura kulindilira kanthu kalikose.+ Njombe yinu yizamuŵa yikuru, ndipo muzamuŵa ŵana ŵa Wapachanya Nkhanira, chifukwa iyo wakuchitira lusungu ŵambura kuwonga na ŵaheni.+
36 Lutilirani kuŵa ŵalusungu, nga umo Awiskemwe ŵaliri ŵalusungu.+
37 “Kweniso lekani kweruzga, ndipo muzamweruzgika chara.+ Lekani kususka, ndipo muzamususkika chara. Lutilirani kugowokera, ndipo muzamugowokereka.+
38 Mupelekenge, ndipo ŵanthu ŵamupaninge.+ Ŵazamukhutulira mu thumba la munjilira winu mweso uwemi, wakusindilika, wakusunkhunyika, na wakufuluka. Pakuti mweso uwo mukupimira ŵanyinu, ndiwo ŵazamumupimiranipo.”
39 Penepapo wakaŵaphalira ntharika, wakati: “Kasi munthu wachibulumutira wangalongozga wachibulumutira munyake? Asi wose ŵaŵiri ŵawenge mu buwu?+
40 Msambiri wali pachanya pa msambizgi wake chara, kweni waliyose uyo wakusambizgika makora waŵenge nga ni msambizgi wake.
41 Chifukwa wuli pera ukulaŵiska kachiswaswa ako kali mu jiso la mubali wako, kweni ukuzerezga phaso ilo lili mu jiso lako?+
42 Kasi ungaphalira wuli mubali wako kuti, ‘Mubali wane, leka nikuwuskemo kachiswaswa ako kali mu jiso lako,’ uku iwe ukuliwona chara phaso ilo lili mu jiso lako? Wamupusikizgi iwe! Uskamo dankha phaso mu jiso lako, apo ndipo uwonenge makora umo ungawuskiramo chiswaswa icho chili mu jiso la mubali wako.
43 “Kulije khuni liwemi ilo likupambika vipambi vyakuvunda. Kulije khuni liheni ilo likupambika vipambi viwemi.+
44 Pakuti khuni lililose likumanyikwa na vipambi vyake.+ Ŵanthu ŵakuponthora vikuyu mu minga chara, nesi kutonthora mpheska mu chivwati chaminga.
45 Munthu muwemi wakufumiska viwemi mu usambazi uwemi wa mu mtima wake, kweni munthu muheni wakufumiska viheni mu usambazi wake uheni. Pakuti ivyo vili kuzura mu mtima ndivyo mulomo wake ukuyowoya.+
46 “Chifukwa wuli mukunichema kuti ‘Fumu, Fumu!’ kweni mukuchita chara ivyo nkhuyowoya?+
47 Waliyose uyo wakwiza kwa ine na kupulika mazgu ghane na kughachita, nimulongoraninge uyo wakuyana nayo:+
48 Wakuyana na mwanalume uyo wakazenga nyumba, uyo wakajima pasi m’paka pa jalawe na kuzengapo fawundeshoni. Mlonga ukati watutuka, maji ghakatimba nyumba yira, kweni ghakatondeka kuyisunkhunya, chifukwa yikazengeka makora.+
49 Kweni uyo wakupulika na kuleka kuchita,+ wakuyana na munthu uyo wakazenga nyumba kwambura kujima fawundeshoni. Maji gha mu mlonga ghakayitimba, ndipo yikawa luŵiro. Ndipo nyumba yira yikabwangandukirathu.”
Tumizgani
Tumizgani
Luka 6
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=42&Chapter=6&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D42%26Chapter%3D6%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MUTU WA PA CIKOPI
Kasi Ciuta Wali Kumucitirani Vici?
“Pakuti Ciuta wakacitemwa comene caru, mwakuti wakapeleka Mwana wake wapadera yekha, ntheura kuti waliyose uyo wakupulikana mwa iyo waleke kuparanyika kweni waŵenge na umoyo wamuyirayira.”—Yohane 3:16.
Pa malemba agho ŵanthu ŵakutemwa, lemba ili ndilo ŵakulitemwa comene. Ŵanji ŵakuti vesi ili “likulongora makora umo Ciuta wakutemwera ŵanthu kweniso ivyo wali kucita kuti waŵaponoske.” Lekani ŵanandi lemba ili ŵakutemwa kubatika kwali mpha galimoto, viliŵa na vinthu vinyake.
Ntheura, ŵakugomezga kuti ŵazamupona cifukwa Ciuta wakuŵatemwa. Imwe ke? Kasi mukujipulika wuli pakumanya kuti Ciuta wakumutemwani? Kasi mukuwona kuti Ciuta wali kumucitirani vici ivyo vikulongora kuti wakumutemwani?
“CIUTA WAKACITEMWA COMENE CARU”
Ŵanthu ŵanandi ŵakukhumbisiska kulumba Ciuta cifukwa ca vyose ivyo wali kulenga kusazgapo na ise taŵanthu. Vilengiwa vili kulengeka mwakuzizwiska, ndipo vikulongora kuti uyo wakavilenga ngwamahara comene. Ŵanthu ŵanandi ŵakuwonga Ciuta zuŵa na zuŵa cifukwa ca umoyo. Ŵakumanya kuti Ciuta ndiyo wakuŵapa vyose ivyo vikukhumbikwa pa umoyo, nga ni mphepo, maji, cakurya na vinyake.
Nase tikwenera kumuwonga Ciuta pa vyose ivi, pakuti ndiyo ni Mlengi withu. (Salmo 104:10-28; 145:15, 16; Milimo 4:24) Tingamanya makora citemwa ca Ciuta para tikughanaghanira ivyo wakuticitira kuti tiŵe na umoyo. Baibolo likuti: “[Ciuta] wakupeleka ku ŵanthu wose umoyo na mvuci na vinthu vyose. Pakuti mwa iyo tili ŵamoyo, tikwenda ndipo tiliko.”—Milimo 17:25, 28.
Ciuta wakutilongora citemwa mu nthowa zinandi. Cifukwa wali kutilenga mwakupambanako na vinyama, ndipo wali kutipa njara yauzimu panji kuti khumbo lakuti timumanye. (Mateyu 5:3) Ntheura, ŵanthu ŵakugomezgeka ŵali na mwaŵi wa kuŵa “ŵana” ŵa Ciuta.—Ŵaroma 8:19-21.
Nga umo Lemba la Yohane 3:16 likuyowoyera, Ciuta wakatuma Mwana wake Yesu, kuti wazakatisambizge vya Ciuta na kutifwira. Ndipouli, ŵanandi ŵakupulikiska yayi cifukwa ico Yesu wakafwira na umo nyifwa yake yikulongolera kuti Ciuta wakutitemwa. Tiyeni tiwone mu Baibolo cifukwa ico Yesu wakafwira kweniso kuzirwa kwa nyifwa yake.
“WAKAPELEKA MWANA WAKE WAPADERA YEKHA”
Taŵanthu tikulwara, kucekura kweniso tikufwa. Nangauli ndimo viliri, kweni Yehova Ciuta wakakhumbanga kuti ndimo tikhalirenge yayi. Ŵanthu ŵakwamba ŵakalengeka kuti ŵakhalenge kwamuyirayira pa caru capasi kwambura kusuzgika. Kweni ŵakeneranga kupulikira. Ciuta wakati para ŵatondeka kupulikira, ŵafwenge. (Genesis 2:17) Munthu wakwamba uyu wakagalukira nadi Ciuta, ntheura wakajicemera nyifwa, iyo pamoza na ŵana ŵake. Lekani Baibolo likuti: “Kwizira mwa munthu yumoza kwananga kukanjira mu caru ndipo nyifwa kwizira mu kwananga, ntheura nyifwa yikathandazgikira ku ŵanthu wose cifukwa wose ŵakananga.”—Ŵaroma 5:12.
Ciuta “wakutemwa urunji.” (Salmo 37:28) Iyo wakacitapo kanthu munthu wakwamba wati wanangira dala. Kweniso wazomerezgenge yayi kuti ŵanthu wose ŵalutilire kusuzgika cifukwa ca kwananga kwa munthu yumoza. Pakulondezga fundo yakuti ‘umoyo kulipira umoyo,’ Ciuta wajuraso nthowa kuti ŵanthu ŵakugomezgeka ŵazakaŵeso na umoyo wamuyirayira. (Exodus 21:23) Kweni fumbo ndakuti: Kasi nchivici ico cikakhumbikwanga kuti ŵanthu ŵaŵeso ŵarunji? Munthu munyake murunji wakeneranga kupeleka umoyo wake kuŵa sembe.
Palije waliyose wa mphapu ya Adamu uyo wakaŵa wakwenelera kupeleka umoyo wake, kweni Yesu pera. (Salmo 49:6-9) Yesu wakaŵa wambura kwananga, nga umo Adamu wakaŵira pakwamba. Lekani wakapeleka umoyo wake kuti wawombore ŵanthu ku wuzga wakwananga. Ntheura, ŵana ŵa Adamu na Eva ŵali na mwaŵi wakuti ŵangazakaŵa na umoyo waurunji kunthazi. (Ŵaroma 3:23, 24; 6:23) Kasi cilipo ico tingacita kuti nase tizakasange umoyo waurunji?
“WALIYOSE UYO WAKUPULIKANA MWA IYO”
Pa Yohane 3:16, tikusangapo mazgu ghakuti: “Waliyose uyo wakupulikana mwa [Yesu] waleke kuparanyika kweni waŵenge na umoyo wamuyirayira.” Fundo iyi yikulongora kuti tikwenera kucitapo kanthu kuti tizakasange umoyo wamuyirayira. Tikwenera kugomezga Yesu na kumupulikira.
Nyengo zinyake mungajifumba kuti: ‘Cifukwa wuli tikwenera kupulikira?’ Asi Yesu wakati, “waliyose uyo wakupulikana mwa iyo” wazamuŵa na umoyo wamuyirayira? Mbunenesko kuti cigomezgo panji cipulikano ni vyakuzirwa. Kweni manyani kuti mu Baibolo lizgu lakuti cipulikano likung’anamura vinandi padera pa kugomezga waka. Ntheura, kuti Ciuta watitemwe paliso vinyake ivyo tikwenera kucita padera pakumanya waka kuti Yesu ni Mponoski. Tikwenera kufwilirapo kulondezga ivyo Yesu wakasambizga. Usange cipulikano tili naco kweni tikutondeka kulondezga ivyo tikusambira, ndikuti tikuphyoka pawaka. Baibolo likuti: “Cipulikano . . . kwambura milimo nchakufwa.” (Yakobe 2:26) Kweni munthu uyo wakugomezga mwa Yesu wakwenera kuŵa na cipulikano. Ico cikung’anamura kuti wakwenera kucita ivyo wakusambira.
Paulosi wakati: “Pakuti citemwa ico Khristu wali naco cikuticicizga, cifukwa ici ndico tadumura, cakuti munthu yumoza [Yesu] wakafwira wose; . . . ndipo wakaŵafwira wose kuti awo mbamoyo ŵaleke kujikhalira iwoŵene, kweni uyo wakaŵafwira ndipo wakawuskika.” (2 Ŵakorinte 5:14, 15) Para tikuwonga sembe ya Yesu, tiŵikengepo mtima kuti tisinthe vinthu vinyake pa umoyo withu kuti tileke kujighanaghanira tekha. Fundo iyi yikung’anamura kuti tifwilirengepo kucita ivyo Yesu wakasambizga. Ici citovwirengeso kuti tileke kwendera maghanoghano ghithu pa vyakusankha na pa vyakucita vithu vyose. Kasi awo ŵakugomezga kweniso kupulikana mwa Yesu ŵazamusanga njombe wuli?
“WALEKE KUPARANYIKA KWENI WAŴENGE NA UMOYO WAMUYIRAYIRA”
Cigaŵa caumaliro ca Yohane 3:16 cikutiphalira ivyo Ciuta wakulayizga awo ŵali na cipulikano mu sembe yakuwombora kweniso kucita mwakukolerana na fundo zake. Ciuta wakukhumba kuti ŵanthu ŵakugomezgeka aŵa ‘ŵaleke kuparanyika, kweni ŵaŵe na umoyo wamuyirayira.’ Kweni ŵanthu aŵa ŵali na vigomezgo viŵiri vyakupambana.
Gulu linyake, Yesu wali kulilayizga kuti lizamupokera umoyo wamuyirayira kucanya. Wakaphalira ŵasambiri ŵake kuti wamuŵanozgera malo kuti ŵakawusire nayo lumoza kucanya. (Yohane 14:2, 3; Ŵafilipi 3:20, 21) Awo ŵakuluta kucanya “ŵazamuŵa ŵasofi ŵa Ciuta na ŵa Khristu, ndipo ŵazamuwusa nga ni mathemba pamoza na iyo vilimika cikwi [1,000].”—Uvumbuzi 20:6.
Awo ŵali na mwaŵi wakuluta kucanya mbacoko waka. Nakuti Yesu wakati: “Kopa cara, kamskambo kacoko, cifukwa Ŵawiskemwe ŵazomerezga kumupani Ufumu.” (Luka 12:32) Kasi mu “kamskambo kacoko” aka muli ŵanthu ŵalinga? Lemba la Uvumbuzi 14:1, 4 likuti: “Nkhalaŵiska, ndipo wonani! Mwanamberere [Yesu Khristu] wimilira pa Lupiri lwa Ziyoni [kucanya], ndipo wakaŵa pamoza na vikwi handiredi limoza na makumi ghanayi pacanya ŵanayi (144,000) ŵakuŵa na zina lake na zina la Ŵawiske lakulembeka pa visko vyawo. . . . Iwo ŵakagulika pakati pa ŵanthu kuŵa vipambi vyakwamba kwa Ciuta na kwa Mwanamberere.” Pa caru capasi pali ŵanthu mabiliyoni ghanandi, ntheura ŵanthu 144,000 mbacoko comene, lekani ŵakucemeka kuti “kamskambo kacoko.” Ŵanthu aŵa ŵazamuŵa mafumu. Kweni kasi ŵazamuwusa anjani?
Yesu wakati paliso gulu linyake la Ŵakhristu ilo lizamuwusika na awo ŵakuluta kucanya. Pa Yohane 10:16 Yesu wakati: “Nili nazo mberere zinyake, izo ni za ciŵaya ici cara; izo nazo nkhwenera kuzitora, ndipo zipulikenge mazgu ghane, ndipo ziŵenge mskambo umoza, muliska yumoza.” “Mberere” izi zizamupokera umoyo wamuyirayira pa caru capasi, wura Adamu na Eva ŵakataya. Kasi tikumanya wuli kuti ŵanthu aŵa ŵazamukhala pa caru capasi?
Mu malo ghanandi Baibolo likuyowoya kuti Paradiso wazamuŵa pa caru capasi. Kuti musimikizge, mungajiŵazgira mwekha mu Baibolo linu malemba agha: Salmo 37:9-11; 46:8, 9; 72:7, 8, 16; Yesaya 35:5, 6; 65:21-23; Mateyu 5:5; Yohane 5:28, 29; Uvumbuzi 21:4. Malemba agha ghakuti nkhondo, njara, matenda na nyifwa vizamumara. Ghakutiso ŵanthu ŵawemi ŵazamuzenga nyumba zawo, kulima minda yawo na kubaba ŵana na kuŵalera kwambura suzgo lililose. * Kasi ivi ni vyakukondweska yayi? Tili na cigomezgo cose kuti malayizgo agha ghafiskikenge sonosono apa.
CIUTA WATICITIRA VINANDI
Para mungaghanaghanira ivyo Ciuta wamucitirani imwe na ŵanthu wose, mungawona kuti pali vinandi ivyo waticitira. Tili na umoyo, vinjeru, umoyo uwemiko ndipo wakutipa mahara gha umo tingasangira ivyo vikukhumbikwa pa umoyo. Kweniso pa Yohane 3:16, pali cinthu cinyake cakuzirwa comene ico tizamusanga cifukwa cakuti Yesu wakatifwira.
Sembe ya Yesu yizamutovwira kuti tisange umoyo wamuyirayira, wambura masuzgo nga mbulwari, nkhondo, njara na nyifwa. Vili kwa imwe kuti muzakasange vitumbiko ivi. Kweni fumbo ndakuti, Kasi imwe mukumucitira vici Ciuta?
^ ndime 24 Kuti mumanye vinandi pa nkhani iyi, wonani cipaturo 3 mu buku lakuti Kasi Baibolo Likusambizgaci Comenecomene? lakulembeka na Ŵakaboni ŵa Yehova.
Manyani Vinandi
Kasi Chiuta Wakukhumba Kuti Vinthu Viŵe Wuli pa Charu Chapasi?
Kasi khumbo la Chiuta lakuti charu chizakaŵe paradiso lizamufiskika? Para ni nthena, pawuli?


text:
Kasi Ningachita Wuli Kuti Nikwerenge Makora Mayeso?
Ivyo ungachita
Kujidelera yayi! Ungajiwonanga nga kuti ndimwe ŵakutondekerathu yayi. Para wamba kughanaghana kuti ukutondeka ntchiwemi kughanaghanira ivyo ukuchita makora. Mwachiyelezgero, apo ŵanthu ŵakanenanga mpositole Paulosi chifukwa cha umo wakayowoyeranga, iyo wakaŵazgora kuti: ‘
Nanga ningaŵa mulemwa mu kayowoyero, kweni nkhumanya vinthu vinandi.’ (2 Ŵakorinte 10:10; 11:6) Paulosi wakamanyanga ivyo wakatondekanga. Kweniso wakamanyanga ivyo wakachitanga makora. Iwe ke? Kasi ni vichi ivyo ukuchita makora? Usange ukumanya makora yayi, wuli ufumbe munthu munyake uyo ni mulara kwa iwe? Wakovwirenge kumanya vinthu ivyo ukuchita makora ndipo ulutilirenge kulimbikira.
Ulimbikirenge kuŵerenga. Kuŵerenga ndiko kungawovwira munthu kuti wakwere makora mayeso. Ŵanyake ŵakutemwa yayi vyakuŵerenga. Kweni kuŵerenga ndiko kukovwira. Para ukulimbikira kuŵerenga uwonenge kuti vikunozga. Icho chikukhumbikwa nkhuŵa na ndondomeko. Manya kuti kuŵerenga ndiko kukwenera kuŵa pakwamba. Mbunenesko ivyo Baibolo likuyowoya kuti pali “
nyengo ya kuseka” na “
nyengo ya kuvina.” (Mupharazgi 3:1, 4; 11:9) Nawe ukwenera kuŵa na nyengo ya ntchezgo nga umo ŵakuchitira ŵanyako. Kweni pa Mupharazgi 11:4 pali chenjezgo yakuti: ‘
Uyo wakulaŵilira mphepo waseŵenge yayi mbuto, ndipo uyo wakulaŵiska pa mabingu wavunenge kanthu chara.’ Kasi tikusambirako vichi? Chizita yayi. Para uli na chizita ndikuti ntchito izo ni zakuzirwa chomene ugwirenge yayi. Chakwamba ukwenera kuŵerenga pa manyuma ndipo ungaseŵera. Kufipa mtima yayi chifukwa nyengo yakuchitira vyose ivi yilipo!


text:
Kasi mungatemwa kuŵerenga nkhani iyi mu %%?
GONGWE LA MULINDA NA. 4 2016
Ntchakuzirwa Chomene Kuyaniska Ivyo Mukugomezga na Ivyo Baibolo Likuyowoya
Ntchakuzirwa Chomene Kuyaniska Ivyo Mukugomezga na Ivyo Baibolo Likuyowoya
KASI mukujiwona kuti ndimwe Mkhristu? Usange ni nthena, ndikuti muli pakati pa ŵanthu ŵakujumpha 2 biliyoni pa charu chose awo ŵakuti ŵakulondezga Khristu. Mazuŵa ghano, pali mipingo yinandi chomene iyo yikujichema Yachikhristu. Kweni yikupambana visambizgo na vigomezgo. Ntheura ivyo imwe mukugomezga vingapambana chomene na vya ŵanyake awo ŵakuti Mbakhristu. Kasi ivyo mukugomezga vili na ntchito yiliyose? Enya, chomene usange mukukhumba kuŵa mu Chikhristu icho chikuyowoyeka mu Baibolo.
Ŵanthu ŵakwambilira awo ŵakalondezganga Yesu Khristu ŵakachemekanga “Ŵakhristu.” (Milimo 11:26) Pakaŵavya chifukwa chakuti ŵaŵireso na mazina ghanyake, chifukwa gulu la Ŵakhristu likaŵa limoza. Ŵakhristu wose ŵakalondezganga visambizgo na ulongozgi wa Yesu Khristu, uyo wakambiska Chikhristu. Kasi imwe tchalitchi linu likuchita wuli? Kasi mukugomezga kuti likusambizga ivyo Khristu wakasambizganga kweniso ivyo ŵanthu ŵakwambilira awo ŵakalondezganga Khristu ŵakagomezganga? Kasi mungamanya wuli? Pali nthowa yimoza pera iyo mungamanyira. Zomerezgani Baibolo kuti limovwirani kumanya unenesko.
Wonani fundo iyi: Yesu Khristu wakachindikanga chomene Mazgu gha Chiuta. Wakakwiyanga chomene na awo ŵakasukuluskanga visambizgo vya mu Baibolo na kusambizga maluso gha ŵanthu. (Mariko 7:9-13) Ntheura tingati ŵanthu awo ŵakulondezga nadi Khristu ŵakwenera kwendera fundo za mu Baibolo. Waliyose uyo wakuti ni Mkhristu wangachita makora kujifumba kuti, ‘Kasi ivyo tchalitchi lane likusambizga vikukolerana na Baibolo?’ Kuti musange zgoro la fumbo ili, muyaniske ivyo tchalitchi linu likusambizga na ivyo Baibolo likuyowoya.
Yesu wakati awo ŵakusopa Chiuta ŵakwenera kumusopa mu unenesko, ndipo unenesko uwu ukusangika mu Baibolo. (Yohane 4:24; 17:17) Mpositole Paulosi wakayowoya kuti tingazakapona pekha para tamanya “makora unenesko.” (1 Timote 2:4) Ntheura ntchakukhumbikwa kuti ivyo tikugomezga vikoleranenge na unenesko wa mu Baibolo. Nkhani iyi njamaseŵera yayi, mbumoyo panji nyifwa.
KASI TINGAYANISKA WULI IVYO TIKUGOMEZGA NA BAIBOLO?
Tikumupemphani kuti muŵazge mafumbo 6 agho ghali panthazi na kuwona ivyo Baibolo likuyowoya. Wonani mavesi agho ghalembeka mu Baibolo linu, ndipo ghanaghanirani pa mazgoro ghake. Kufuma apo, jifumbani kuti, ‘Kasi ivyo tchalitchi lane likusambizga vikukolerana na ivyo Baibolo likuyowoya?’
Mafumbo agha ghamovwiraninge kuti mumanye usange ivyo mukugomezga vikukolerana na ivyo Baibolo likuyowoya. Kasi mwanozgeka kuyaniska ivyo tchalitchi linu likusambizga na ivyo Baibolo likuyowoya? Ŵakaboni ŵa Yehova ŵangamovwirani kuti mumanye unenesko wa mu Baibolo. Mungapempha Kaboni wa Yehova kuti wamusambizgani Baibolo kwaulere. Panji mungaluta pa webusayiti ya jw.org.
Tumizgani
Tumizgani
https://www.jw.org/finder?docid=2016252&wtlocale=TB&srcid=share
Chitumbuka
mailto:?body=Ntchakuzirwa Chomene Kuyaniska Ivyo Mukugomezga na Ivyo Baibolo Likuyowoya%0a%0ahttps%3A%2F%2Fwww.jw.org%2Ffinder%3Fdocid%3D2016252%26wtlocale%3DTB%26srcid=share&subject=Ntchakuzirwa Chomene Kuyaniska Ivyo Mukugomezga na Ivyo Baibolo Likuyowoya


text:
NKHANI YA PA CHIKOPI | BAIBOLO LAPONA KU VINANDI
Baibolo Lapona ku Awo Ŵakakhumbanga Kusintha Uthenga Wake
KASI PAKAŴA SUZGO WULI?: Nangauli Baibolo lapona kale ku vinandi, kweni ŵanthu ŵanyake awo ŵakang’anamuranga na awo ŵakakoperanga Baibolo, ŵakakhumbanga kusintha uthenga wake. M’malo mwakuti iwo ndiwo ŵalondezge visambizgo vya mu Baibolo, nyengo yinyake ŵakayezgapo kusintha visambizgo vya mu Baibolo kuti viyane na visambizgo vyawo. Tiyeni tiwone viyelezgero ivi:
Malo ghakusoperapo: Mu vyaka vyapakati pa 100 na 300 B.C.E., awo ŵakalemba Pentatuki ya Chisamariya (mabuku 5 ghakwambilira mu Baibolo), kuumaliro wa lemba la Ekisodo 20:17 ŵakasazgirako mazgu ghakuti “muzenge jotchero mu Gerizimu.” Ŵasamariya ŵakaghanaghananga kuti para ŵachita nthena ndikuti ŵanthu ŵaŵikengepo mtima kuzenga tempile pa Phiri la Gerizimu.
Chisambizgo chakuti ŵachiuta mbatatu mwa yumoza: Pambere vyaka 300 vindakwane kufuma apo Baibolo likamalira kulembeka, munthu munyake uyo wakakhozgeranga chisambizgo ichi, pa lemba la 1 Yohane 5:7 wakasazgirapo mazgu ghakuti “kuchanya, kuli Ŵadada, Mazgu, Mzguka Utuŵa: ndipo ŵatatu aŵa ni munthu yumoza.” Mazgu agha mu Malemba ghakwambilira mulije. Munthu munyake wakumanya vya Baibolo zina lake Bruce Metzger, wakati ‘kwambira mu vyaka vya m’ma 1500 C. E. kuya munthazi, mazgu agha ghakasangikanga chomene mu mipukutu yakale ya Chilatini na mu Baibolo Lachilatini la Vulgate.’
Zina la Chiuta: Ŵanthu ŵanandi awo ŵakang’anamuranga Baibolo ŵakawuskangamo zina la Chiuta na kuŵikamo mazina ghaudindo nga “Chiuta” panji “Fumu.” Ŵakachitanga nthena chifukwa cha ivyo Ŵayuda ŵakagomezganga. Mu Baibolo mazina agha ghakuyowoya vya Mlengi pera yayi. Chifukwa ŵanthu nawo ŵakuthyika mazina agha, ŵakathyangaso vinthu ivyo ŵakagwiliskiranga ntchito pakusopa kwautesi, na Dyabulosi wuwo.—Yohane 10:34, 35; 1 Ŵakorinte 8:5, 6; 2 Ŵakorinte 4:4. *
NTCHIVICHI CHIKAWOVWIRA KUTI LIPONE?: Nangauli pakaŵa ŵanthu ŵanyake awo ŵakakoperanga makora yayi Baibolo kweniso ŵakachitanga ukhuluku, kweni pakaŵaso ŵanyake ŵanandi awo ŵakaŵa ŵaluso ndipo ŵakakoperanga mwakupwelelera. Mu vyaka vyapakati pa 1500 na 1900, ŵalembi ŵanyake Ŵachiyuda ŵakuchemeka Ŵamasoreti, ŵakakopera Malemba Ghachihebere agho ghakamba kumanyikwa na zina lawo. Ŵakapendanga mazgu kweniso lizgu kuti ŵasimikizge kuti palije apo ŵabudiska. Para ŵawona kuti pa malo panyake mphakubudika mu buku ilo ŵakakoperangako, ŵakalembanga mumphepete kuti ŵawonepo makora. Ŵakachitanga nthena chifukwa chakuti ŵakakhumbanga yayi napachoko kusintha Baibolo. Pulofesa Moshe Goshen-Gottstein wakati: ‘Iwo ŵakawonanga kuti para ŵangasinthira dala, ungaŵa mulandu ukuru chomene kuluska kukoma munthu.’
Chachiŵiri ntchakuti, mipukutu yinandi iyo yiliko mazuŵa ghano yikovwira kuti ŵanthu awo ŵakusanda umo Baibolo lang’anamulikira ŵamanye apo mphakubudika. Kwa vyaka vinandi ŵalongozgi ŵa visopa ŵakaphaliranga ŵanthu kuti Mabaibolo Ghachilatini ghalije vyakubudika. Kweni nga umo tawonera kukwambilira kwa nkhani iyi, pa 1 Yohane 5:7 ŵakasazgirapo mazgu. Ubudi uwu ukusangikaso mu Baibolo Lachingelezi la King James. Kweni kasi mazgu ghakusazgirapo agha ghalimo mu mipukutu yinyake iyo ŵakayisanga? Bruce Metzger wakati: “Mazgu gha [pa 1 Yohane 5:7] mulije mu mipukutu yose yakale (Syriac, Coptic, Armenian, Ethiopic, Arabic, Slavonic), kweni ghakusangika waka mu mipukutu Yachilatini.” Lekani pakunozgaso Baibolo la King James na Mabaibolo ghanyake, ŵakawuskamo mazgu ghakubudika agha.
Kasi ni vinthu wuli vinyake ivyo vikulongora kuti uthenga wa mu Baibolo undasinthike? Nkhwantha zikati zasanga mipukutu (Dead Sea Scrolls) mu 1947, zikayaniska Malemba Ghachihebere agho Ŵamasoreti ŵakakopera na mipukutu yinyake iyo yikalembeka kale chomene. Yumoza wa awo ŵakasandanga mipukutu yakuchemeka Dead Sea Scrolls, wakayowoya kuti mupukutu umoza uwo Ŵayuda ŵakakopera pa mawoko, “ukupeleka ukaboni wambura kususkika wakuti ŵakakopera vinthu vyaunenesko.”
Mu layibulare yinyake ku Ireland, muli mipukutu ya buku lililose mu Malemba Ghachigiriki ndipo yinyake yikalembeka pati pajumpha vyaka 100 kufuma apo Baibolo likamalira kulembeka. (The Chester Beatty Library in Dublin) Dikishonare yinyake yikuti: “Nangauli mipukutu iyo yikalembeka pa malukwa yikutiphalirako fundo zinyake pa nkhani ya Baibolo lakwambilira, kweni yikulongoraso kuti awo ŵakakoperanga ŵakasintha yayi uthenga wake.”
‘Kungaŵa kupuvya yayi kuyowoya kuti, padera pa Baibolo, palije buku linyake lakale chomene ilo ŵali kulikopera kwambura kusazgirako panji kuwuskako’
NTCHIVICHI CHACHITIKA?: Mipukutu yinandi yakale chomene yawovwira kuti Baibolo lilongosoke m’malo mwa kulitimbanizgirathu. Munthu munyake zina lake Sir Frederic Kenyon wakayowoyapo vya Malemba Ghachigiriki, wakati: “Palije buku linyake ilo lili na ukaboni unandi wakale chomene. Ndipo palije munthu uyo wangasuska kuti Baibolo ilo tili nalo mazuŵa ghano muli uthenga waunenesko.” Pakuyowoya vya Malemba Ghachihebere, William Henry Green, wakati: ‘Kungaŵa kupuvya yayi kuyowoya kuti, padera pa Baibolo, palije buku linyake lakale chomene ilo ŵali kulikopera kwambura kusazgirako panji kuwuskako.’
^ ndime 6 Kuti mumanye vinandi, wonani Vyakusazgirapo A4 na A5 mu Baibolo la Malemba Ghakupatulika mu Mang’anamuliro gha Charu Chiphya. Likusangikaso pa www.jw.org/tum.
Manyani Vinandi
Tapika Ntchito ya Kung’anamura ‘Mazgu Ghakupatulika gha Chiuta’—Ŵaroma 3:2
Pali Mabaibolo ghakupambanapambana agho ghawovwira Ŵakaboni ŵa Yehova nyengo yitali. Chifukwa wuli Ŵakaboni ŵa Yehova ŵali kung’anamura Baibolo mu Chingelezi chipusu?
Chifukwa Wuli Ŵakaboni ŵa Yehova Ŵakafumiska Baibolo la Mang’anamuliro gha Charu Chiphya?
Kasi Baibolo ili likupambana wuli na ghanyake?


text:
Nyengo ya vya mu Baibolo
“Pakudanga . . .”
4026 B.C.E. Adamu wakulengeka
3096 B.C.E. Nyifwa ya Adamu
2370 B.C.E. Chiwowota chikwamba
2018 B.C.E. Abrahamu wakubabika
1943 B.C.E. Phangano la Abrahamu
1750 B.C.E. Yosefe waguliskika
yindafike 1613 B.C.E. Suzgo ya Yobu,
1513 B.C.E. Kufuma mu Eguputo
1473 B.C.E. Joshuwa wakudangilira Ŵaisrayeli kunjira mu Kenani
1467 B.C.E. Chigaŵa chikuru cha Kenani chapokeka
1117 B.C.E. Sauli waphakazgika kuŵa themba
1070 B.C.E. Chiuta wakuchita phangano la Ufumu na Davide
1037 B.C.E. Solomoni waŵa themba
1027 B.C.E. Tempele lamara kuzengeka mu Yerusalemu
cha m’ma 1020 B.C.E. Sumu ya Solomoni yamalizgika
997 B.C.E. Israyeli wagaŵikana kuŵa maufumu ghaŵiri
cha m’ma 717 B.C.E. Buku la Zintharika likumalizgika
607 B.C.E. Yerusalemu waparanyika, wuzga ukwamba mu Babuloni
539 B.C.E. Sayirasi wathereska Babuloni
537 B.C.E. Ŵayuda ŵakuwelera ku Yerusalemu
455 B.C.E. Viliŵa vya Yerusalemu vyazengeka, masabata 69 gha vilimika ghakwamba
Pamasinda pa 443 B.C.E. Malaki wakumalizga buku lake
cha m’ma 2 B.C.E. Kubabika kwa Yesu
29 C.E. Yesu wakubapatizika
31 C.E. Yesu wakusora ŵapositole 12; wakupharazga pa Lupiri
32 C.E. Yesu wakuwuska Lazaro
Nisani 14, 33 C.E. Yesu wakupayikika (Mwezi wa Nisani ukuŵa pakati pa Malichi na Epulero)
Nisani 16, 33 C.E. Yesu wakuwuskika
Sivani 6, 33 C.E. Pentekoste; kupungulika kwa mzimu utuŵa (Mwezi wa Sivani ukuŵa pakati pa Meyi na Juni)
36 C.E. Koroneliyo waŵa Mkhristu
pakati pa 47-48 C.E. Ulendo wakwamba wa upharazgi wa Paulosi
pakati pa 49-52 C.E. Ulendo wachiŵiri wa upharazgi wa Paulosi
pakati pa 52-56 C.E. Ulendo wachitatu wa upharazgi wa Paulosi
pakati pa 60-61 C.E. Paulosi wakulemba makalata mu jele ku Romu
pambere 62 C.E. yindakwane Munung’una wa Yesu, Yakobe, wakulemba kalata yake
66 C.E. Ŵayuda wawukira Romu
70 C.E. Ŵaroma ŵaparanya Yerusalemu pamoza na tempele lake
cha m’ma 96 C.E. Yohane wakulemba Uvumbuzi
cha m’ma 100 C.E. Nyifwa ya Yohane, mpositole waumaliro


text: 10 Ŵafilisiti ŵakarwanga nkhondo na Israyeli. Ŵaisrayeli ŵakachimbira pamaso pa Ŵafilisiti, ndipo ŵanandi ŵakakomekera pa Phiri la Gilibowa.+2 Ŵafilisiti ŵakaskera Sauli na ŵana ŵake. Ŵafilisiti ŵakakoma Yonatani, Abinadabu, na Maliki-shuwa,+ ŵana ŵa Sauli.3 Nkhondo yikamukulira Sauli, ndipo ŵakuponya mivi ŵakamusanga, wakapwetekeka na ŵanthu ŵakuponya mivi.+4 Ntheura Sauli wakati kwa wakuyegha vilwero: “Solora lupanga lwako unigwaze nalo, kuti ŵanthu ŵambura kukotoleka aŵa ŵaleke kwiza na kunichitira nkhaza.”+ Kweni wakuyegha vilwero wakakana, chifukwa wakawopa chomene. Penepapo Sauli wakatora lupanga na kuwirapo.+5 Wakuyegha vilwero wakati wawona kuti Sauli wafwa, nayo wakawira pa lupanga lwake na kufwa.6 Ndimo Sauli na ŵana ŵake ŵatatu ŵakafwira, ndipo wose ŵa nyumba yake ŵakafwira pamoza.+7 Ŵaisrayeli wose awo ŵakakhalanga mu dambo ŵakati ŵawona kuti waliyose wachimbira, kweniso kuti Sauli na ŵana ŵake ŵafwa, ŵakasida misumba yawo na kuchimbira. Penepapo Ŵafilisiti ŵakiza na kukhalamo.8 Zuŵa lakulondezgapo, apo Ŵafilisiti ŵakiza kuti ŵavure awo ŵakakomeka, ŵakasanga Sauli na ŵana ŵake ŵafwira pa Phiri la Gilibowa.+9 Ntheura ŵakamuvura, ŵakadumura na kutora mutu wake na vyankhondo vyake. Ŵakatuma mazgu mu charu chose cha Ŵafilisiti kuti ŵaphare makani agha ku ŵangoza+ ŵawo na ku ŵanthu.10 Ŵakaŵika vyankhondo vyake mu nyumba* ya chiuta wawo, ŵakapayika bwaza lake mu nyumba ya Dagoni.+11 Ŵanthu wose ŵa ku Yabeshi+ mu Giliyadi ŵakati ŵapulika vyose ivyo Ŵafilisiti ŵakachitira Sauli,+12 vinkhara vyose vikawuka na kukatora chitanda cha Sauli na vitanda vya ŵana ŵake. Ŵakiza navyo ku Yabeshi na kusunga viwangwa vyawo musi mwa khuni likuru ku Yabeshi.+ Ŵakaziŵizga kurya mazuŵa 7.13 Ntheura Sauli wakafwa chifukwa wakaleka kugomezgeka kwa Yehova pakuti wakapulikira chara mazgu gha Yehova.+ Kweniso chifukwa chakuti wakafumbanga ku ng’anga+14 m’malo mwa kufumba kwa Yehova. Ntheura Chiuta wakamukoma na kupeleka uthemba kwa Davide mwana wa Yese.+


text:
Kasi Yehova Wakulongora Wuli Kuti Wakutitemwa?
“Wonani chitemwa icho Adada ŵalongora kwa ise.”—1 YOH. 3:1.
SUMU: 91, 13
1. Kasi mpositole Yohane wakutichiska kuchita vichi, ndipo chifukwa wuli?
MPOSITOLE YOHANE wakutichiska kuti tighanaghanirenge chomene umo Yehova wakutitemwera. Iyo wakati: “Wonani chitemwa icho Adada ŵalongora kwa ise.” (1 Yoh. 3:1) Para tikughanaghanira chitemwa cha Yehova na umo wakuchilongolera kwa ise, tiŵenge nayo paubwezi ndipo timutemwenge chomene.
2. Chifukwa wuli ŵanthu ŵanyake ŵakukayikira kuti Chiuta wakuŵatemwa?
2 Ntchachitima kuti ŵanthu ŵanyake ŵakukayikira kuti Yehova wakuŵatemwa. Iwo ŵakughanaghana kuti wakuŵapwelelera yayi. Ŵakugomezga kuti Yehova wakupanga waka malango na kulanga wose awo ŵakuleka kumupulikira. Chifukwa cha visambizgo vyautesi, ŵanji ŵakughanaghana kuti Chiuta ngwankhaza ndipo vingachitika yayi kuti ŵanthu ŵamutemwenge. Ŵanyake ŵakughanaghana kuti Chiuta wakutemwa ŵanthu wose, kwali ŵakuchita viwemi panji yayi. Kweni imwe mukumumanya makora Yehova chifukwa cha kusambira Baibolo. Mukumanya kuti chitemwa ni mukhaliro wake ukuru ndiposo wali kupeleka Mwana wake kuŵa sembe. (Yoh. 3:16; 1 Yoh. 4:8) Kweni nyengo zinyake mungakayikira kuti Yehova wakumutemwani chifukwa cha masuzgo agho mukukumana nawo.
3. Kasi tingamanya wuli kuti Yehova wakutitemwa?
3 Usange tamanya kuti Yehova ndiyo wali kutilenga na kutipa umoyo, tingapulikiska kuti wakutitemwa. (Ŵazgani Salmo 100:3-5.) Baibolo likuti munthu wakwamba, Adamu, wakaŵa “mwana wa Chiuta.” (Luka 3:38; Mat. 6:9) Yesu nayo wakasambizga kuti Yehova ni ‘Dada withu wakuchanya.’
4. (a) Kasi Yehova ni Dada wuli? (b) Kasi tidumbiskanenge vichi mu nkhani iyi na yakulondezgapo?
4 Ŵanthu ŵanyake ŵakuzomerezga yayi kuti dada wangaŵa munthu wachitemwa. Panji ŵakughanaghana nthena chifukwa cha nkhaza izo adada ŵawo ŵakaŵachitiranga apo ŵakaŵa ŵana. Yehova ndimo waliri yayi, iyo wakuchitira nkhaza ŵana ŵake chara. Yehova ni dada muwemi chomene. (Sal. 27:10) Iyo wakutitemwa chomene kweniso wakutipwelelera. Para tamanya kuti Yehova wakutitemwa, nase timutemwenge chomene. (Yak. 4:8) Mu nkhani iyi tidumbiskanenge fundo zinayi izo zikulongora kuti Yehova wakutitemwa. Mu nkhani yakulondezgapo, tizamudumbiskana nthowa zinayi izo ise tingalongolera kuti tikumutemwa Yehova.
YEHOVA NI MUPI WACHITEMWA
5. Kasi Paulosi wakaŵaphalira vichi ŵanthu ŵa ku Ateni?
5 Apo mpositole Paulosi wakaŵa mu Msumba wa Ateni ku Girisi, wakasanga ŵanthu ŵanandi ŵakusopa vikozgo ndipo ŵakagomezganga kuti ndivyo vikaŵapa umoyo. Paulosi wakaŵaphalira kuti: “Chiuta uyo wakalenga charu na vyose ivyo vilimo, . . . wakupeleka ku ŵanthu wose umoyo na mvuchi na vinthu vyose. . . . Pakuti mwa iyo tili ŵamoyo, tikwenda ndipo tiliko.” (Mil. 17:24, 25, 28) Yehova wakutitemwa ndipo wakutipa chilichose kuti tikondwenge na umoyo. Tiyeni tiwone vinthu vinyake ivyo watipa.
6. Kasi charu chapasi chili na vichi ivyo vikulongora kuti Yehova wakutitemwa? (Wonani chithuzi chakwamba.)
6 Yehova wali kulenga charu chakutowa chomene kuti tikhalengemo. (Sal. 115:15, 16) Charu chapasi chili kulengeka mwapadera chomene kuluska mapulaneti ghanyake ghose. Ŵasayansi ŵali kusanga mapulaneti ghanyake ghanandi, kweni pa mapulaneti ghose agha, ni charu chapasi pera icho chili na vinthu vyakukhumbikwa pa umoyo wa ŵanthu. Yehova wali kutipa chilichose icho chikukhumbikwa pa umoyo withu. Kweniso wali kulenga charu chakutowa ichi kuti tikhalengemo mwakukondwa. (Yes. 45:18) Tikukhorwa kuti Yehova wakutitemwa chomene para tikughanaghanira vya chikaya chithu icho watipa.—Ŵazgani Job 38:4, 7; Salmo 8:3-5.
7. Kasi umo Yehova wali kutilengera, vikulongora wuli kuti wakutitemwa?
7 Chifukwa cha chitemwa, Yehova wali kutilenga mu nthowa yakuti tiyezgenge mikhaliro yake. (Gen. 1:27) Ichi chikulongora umo wakutitemwera, ndipo nase tikwenera kumutemwa. Yehova wakumanya kuti tingaŵa ŵakukondwa para tili nayo paubwezi. Nakuti ndimo vikuŵira mu mbumba, ŵana ŵakukondwa chomene para ŵapapi ŵawo ŵakuŵatemwa. Yesu wakati tingaŵa ŵakukondwa chomene usange tili paubwezi na Dada withu, Yehova. (Mat. 5:3) Yehova, Dada withu wachitemwa, “wakutipa kwawanangwa vinthu vyose ivyo ise tikukondwa navyo.”—1 Tim. 6:17; Sal. 145:16.
YEHOVA WAKUTISAMBIZGA UNENESKO
8. Chifukwa wuli Yehova wakutisambizga?
8 Ŵapapi ŵakutemwa ŵana ŵawo ndipo ŵakukhumba yayi kuti ŵapuluskike panji kupusikika. Kweni mazuŵa ghano, ŵapapi ŵanandi ŵakutondeka kusambizga makora ŵana ŵawo. Chifukwa wuli? Chifukwa ŵapapi ŵanandi ŵakukana kulondezga fundo za mu Baibolo izo zikovwira kumanya chiwemi na chiheni. Ntheura ŵakukumana na masuzgo ghanandi. (Zinth. 14:12) Kweni Yehova wakuŵasambizga makora ŵana ŵake chifukwa ni ‘Chiuta waunenesko.’ (Sal. 31:5) Iyo wakutisambizga kuti timanye unenesko kweniso umo tingamusopera. Wakutiphalira ivyo tingachita kuti tiŵe ŵakukondwa. (Ŵazgani Salmo 43:3.) Kasi Yehova wativumbulira unenesko wuli kulongora kuti wakutitemwa?
9, 10. (a) Chifukwa wuli Yehova wakukhumba kuti timumanye? (b) Chifukwa wuli tikwenera kulongozgeka na Chiuta?
9 Chakwamba, Yehova wakutilongosolera vinandi vya iyo kuti timumanye makora. (Yak. 4:8) Watiphalira zina lake. Nakuti zina lakuti Yehova, likuzunulika chomene mu Baibolo kuluska mazina ghanyake agho Chiuta wakumanyikwa nawo. Watiphaliraso mikhaliro yake. Kweniso ivyo wali kulenga vikulongora kuti Yehova wali na nkhongono kweniso ngwavinjeru. (Rom. 1:20) Baibolo likutiphalira kuti ni murunji kweniso wakutitemwa chomene. Para tayimanya makora mikhaliro ya Yehova, tisendelerenge kwa iyo.
10 Yehova wakutivumbuliraso khumbo lake. Wakutiphalira kuti tili mu mbumba yake. Wakutisambizga ivyo taŵana ŵake tikwenera kuchita kuti tose tiŵe ŵakukolerana. Baibolo likuti Chiuta wandatilenge na wanangwa wakuti tijilongozgenge tekha. (Yer. 10:23) Yehova ndiyo wakumanya icho chingatovwira. Para tikuzomera mazaza ghake na kumupulikira, tiŵenge pa mtende kweniso ŵakukondwa. Yehova wakutitemwa lekani wakutisambizga vyose ivi.
11. Kasi Yehova watilayizga vichi?
11 Dada wachitemwa wakughanaghanira chomene umoyo wa munthazi wa ŵana ŵake. Wakukhumba kuti ŵazakaŵe na umoyo uwemi. Kweni ntchachitima kuti ŵapapi ŵanandi ŵakumanya yayi vinthu vyakwenelera ivyo vingazakawovwira ŵana ŵawo munthazi. Ntheura ŵakutangwanika chomene na vinthu vyambura chandulo. (Sal. 90:10) Ise tikumuwonga chomene Dada withu Yehova, chifukwa wakutisambizga ivyo tingachita kuti tiŵe ŵakukondwa sono kweniso kuti tizakasange umoyo wamuyirayira uwo watilayizga.
YEHOVA WAKUCHENYA NA KULANGA ŴANA ŴAKE
12. Kasi Yehova wakalongora wuli kuti wakafipira mtima Kayini na Baruki?
12 Yehova wakati wamanya kuti Kayini wakukhumba kuchita chiheni, wakayezga kumovwira. Wakamufumba kuti: ‘Chifukwa wuli wakalipa nthena ndipo chisko chako chawirachi? Para ungamba kuchita makora, kasi ningaleka kukondwa nawe? Kasi iwe utondenge [kwananga]?’ (Gen. 4:6, 7) Kayini wakamupulikira yayi Yehova ndipo wakasangana na masuzgo. (Gen. 4:11-13) Nyengo yinyakeso, Yehova wakawona kuti Baruki, mulembi wa Yeremiya, wamba kujipenjera vinthu vikuru. Ntheura Yehova wakaphalira Baruki kuti wasinthe maghanoghano ghake ghaheni. Mwakupambana na Kayini, Baruki wakapulikira ulongozgi wa Yehova ndipo wakapona.—Yer. 45:2-5.
13. Chifukwa wuli Yehova wakazomerezga kuti ŵateŵeti ŵake ŵakumane na masuzgo?
13 Paulosi wakalemba kuti: “Yehova wakulanga awo wakuŵatemwa, nakuti wakuthyapura waliyose uyo wamupokelera kuŵa mwana wake.” (Heb. 12:6) Mu Baibolo mazgu ghakuti kulanga, ghakung’anamuraso kusambizga. Baibolo likuzunura ŵateŵeti ŵanandi ŵakugomezgeka awo Yehova wakaŵasambizga. Mwachiyelezgero, Yosefe, Mozesi, na Davide, ŵakakumana na masuzgo ghakuru. Yehova wakaŵataya chara apo ŵakasuzgikanga. Ivyo ŵakasambira apo ŵakasuzgikanga vikaŵawovwira kuti ŵachite makora milimo yikuru iyo Yehova wakaŵapa pamasinda. Para tikuŵazga nkhani za mu Baibolo izo zikulongora umo Yehova wakovwilira na kusambizgira ŵanthu ŵake, tikupulikiska kuti wakutitemwa.—Ŵazgani Zintharika 3:11, 12.
14. Kasi Yehova wakulongora wuli kuti wakutitemwa para tachita kwananga?
14 Yehova wakulutilira kutitemwa nanga ni para tamunangira. Iyo wakugowokera awo ŵakuzomera chilango chake na kuleka zakwananga zawo. (Yes. 55:7) Kasi fundo iyi yikulongorachi? Yikulongora kuti Yehova ni Chiuta walusungu chomene. Davide wakati: ‘Yehova wakugowokera maubudi ghithu ghose, na kuchizga nthenda zithu zose. Wakuwezga umoyo withu ku khululu, wakutivwalika chitemwa chake na lusungu nga ni mphumphu. Umo uliri utali kufuma kumafumiro gha dazi kuya kumanjiliro gha dazi, ndimo waŵikira maubudi ghithu kutali na ise.’ (Sal. 103:3, 4, 12) Yehova wakutilanga na kutisambizga mu nthowa zinandi. Kasi tikupulikira para Yehova wakutilanga? Nyengo zose tikwenera kukumbuka kuti Yehova wakutilanga chifukwa chakuti wakutitemwa.—Sal. 30:5.
YEHOVA WAKUTIVIKILIRA
15. Kasi Yehova wakulongoraso wuli kuti wakutitemwa?
15 Dada wachitemwa wakuvikilira mbumba yake. Yehova nayo ndimo wakuchitira na ise. Wamasalimo wakati Yehova ‘wakusunga umoyo wa ŵakugomezgeka ŵake. Wakuŵathaska mu woko la muheni.’ (Sal. 97:10) Mwachiyelezgero, tikuvikilira chomene maso ghithu chifukwa ngakuzirwa. Yehova nayo wakuvikilira ŵanthu ŵake chifukwa mbakuzirwa chomene kwa iyo.—Ŵazgani Zekariya 2:8.
16, 17. Kasi Yehova wakuvikilira wuli ŵateŵeti ŵake?
16 Yehova wakutuma ŵangelo kuti ŵavikilire ŵanthu ŵake. (Sal. 91:11) Usiku unyake, mungelo yumoza wakakoma ŵasilikari 185,000 Ŵaasiriya na kuponoska ŵanthu ŵa Chiuta. (2 Mathe. 19:35) Mu nyengo ya Ŵakhristu ŵakwambilira, ŵangelo ŵakathaska Petrosi, Paulosi, na ŵasambiri ŵanyake mu jele. (Mil. 5:18-20; 12:6-11) Sonosono apa mu charu chinyake mu Africa, mukaŵa nkhondo yakofya chomene. Mu charu ichi, mukazara unkhungu, mbembe, kukolelera ŵanakazi, na kukomana. Palije yumoza wa ŵabali ŵithu uyo wakafwa pa nkhondo iyi, kweni katundu wa ŵabali ŵanandi wakasakazika. Ŵabali ŵithu aŵa ŵakawona kuti Yehova wakuŵatemwa na kuŵapwelelera. Ŵakalutilira kukondwa nangauli ŵakakumana na masuzgo. Mwimiliri wa ofesi yikuru ya Ŵakaboni ŵa Yehova wakati waluta ku charu ichi, wakafumba ŵabali na ŵadumbu kuti ŵayowoye umo ŵaliri. Iwo ŵakati: “Vyose vili makora, tikuwonga waka Yehova.”
17 Nyengo zinyake Yehova wakuzomerezga kuti ŵateŵeti ŵake ŵakugomezgeka ŵakomeke nga umo vikaŵira na Stefano. Ndipouli, Yehova wakupeleka ulongozgi ku ŵanthu ŵake wose nga ni gulu kuti waŵavikilire ku mauryarya gha Satana. (Efe. 6:10-12) Ulongozgi wa Yehova tikuwusanga mu Baibolo na mu mabuku agho muzga wakutipa. Mwachiyelezgero, tikusambira za masuzgo agho tingasangana nagho para tikugwiliskira ntchito uheni intaneti, kutemwa chomene ndalama, na kuwonelera mafilimu agho ghakukhuŵilizga nkharo ziheni. Nadi, Yehova wakutitemwa chomene ndipo wakukhumba kutivikilira.
MWAŴI UKURU
18. Kasi imwe mukujipulika wuli kuti Yehova wakumutemwani?
18 Mozesi wakajiwonera yekha umo Yehova wakamutemweranga. Iyo wakati: ‘Mulenji mutikhorweske na lusungu lwinu, mwakuti tichemerezge mwachimwemwe na kusekelera mazuŵa ghithu ghose.’ (Sal. 90:14) Nase tili na mwaŵi ukuru chomene chifukwa tikujiwonera tekha umo Yehova wakutitemwera. Tikujipulika nga ni mpositole Yohane uyo wakati: “Wonani chitemwa icho Adada ŵalongora kwa ise.”—1 Yoh. 3:1.


text:
CHIGAŴA 20
Yesu Khristu Wakomeka
Yesu wakwambiska chikumbusko, wakupelekeka na kupayikika
YESU wakati wapharazga na kusambizga kwa vilimika vitatu na hafu, wakamanya kuti nyengo yake pa charu chapasi yafika kuumaliro. Ŵalongozgi ŵa chisopa cha Ŵayuda ŵakapangana kuti ŵamukome, kweni ŵakawopanga ŵanthu awo ŵakaŵa pakati pawo, awo ŵakagomezganga kuti Yesu ni ntchimi. Nyengo yeneyiyo, Satana wakanjira mwa Yudasi Isikariyoti, yumoza wa ŵapositole 12, kuti wamupeleke. Ŵalongozgi ŵa chisopa ŵakapangana na Yudasi kuti ŵamupenge ndalama zasiliva 30 kuti wapeleke Yesu.
Pa usiku wake waumaliro, Yesu wakawunganiska ŵasambiri ŵake kuti ŵachite Paska. Yudasi wati wafuma, Yesu wakambiska chikumbusko chiphya, uwo ni Mugonero wa Fumu. Wakatora chingwa, wakalomba na kuŵapa ŵapositole 11 awo ŵakaŵapo. Wakati: ‘Ichi chikwimira thupi lane ilo lipelekekenge chifukwa cha imwe. Lutilirani kuchita ichi kuti munikumbukenge.’ Wakayowoya mwakuyana waka pakupeleka nkhombo ya vinyo, wakati: ‘Nkhombo iyi yikwimira phangano liphya chifukwa cha ndopa zane.’—Luka 22:19, 20.
Pa usiku wura, Yesu wakaŵa na vinandi vyakuti wayowoye ku ŵapositole ŵake. Wakaŵapa dango liphya lakuti ŵatemwanenge yumoza na munyake, kufumira pasi pa mtima. Wakati: ‘Na ichi, wose ŵamanyenge kuti ndimwe ŵasambiri ŵane, usange muli na chitemwa pakati pinu.’ (Yohane 13:34, 35) Wakaŵachiska kuti mitima yawo yileke kukweŵeka na vinthu ivyo vikaŵa pafupi kuchitika. Na mtima wose, Yesu wakaŵalombera ŵasambiri ŵake. Wose pamoza ŵakimba sumu zakulumba Chiuta ndipo mu usiku wenewura ŵakanyamuka kuya ku munda wa Getisemane.
Mu munda wa Getisemane, Yesu wakajikama, wakalomba kwa Chiuta na mtima wose. Nyengo yichoko waka, ŵasilikari, ŵasofi, na ŵalwani ŵanji ŵakiza kuti ŵakake Yesu. Yudasi wakasendelera pafupi na kuŵalongora Yesu mwa kumufyofyontha. Apo ŵasilikari ŵakakakanga Yesu, ŵapositole ŵakachimbira.
Apo Yesu wakaŵa panthazi pa khoti likuru la Ŵayuda, wakazomera kuti ni Mwana wa Chiuta. Khoti likawona kuti wakaŵa na mulandu wa kuyuyura Chiuta ndipo ngwakwenelera nyifwa. Pamasinda Yesu wakatolekera kwa Kazembe Wachiroma Pontiyo Pilato. Nangauli wakawona kuti Yesu walije kafukwa kalikose, iyo wakamuwezgera ku ŵanthu awo ŵakachemerezganga kuti wakomeke.
Yesu ŵakaya nayo ku Gologota, uko ŵasilikari ŵa Romu ŵakamukhomelera pa khuni. Mwamunthondwe, zuŵa likabisika ndipo kukawa chisi chakofya. Zuŵa lenelira kumise, Yesu wakafwa, ndipo kukachitika chindindindi chikuru chomene. Thupi lake likasungika mu dindi ilo ŵakajoba ku jalawe. Zuŵa lakulondezgapo ŵasofi ŵakajarapo skee pa dindi na kuŵikapo ŵalinda. Kasi Yesu wakakhalilira mu dindi mwenemura? Yayi. Pakenera kuchitika munthondwe ukuru chomene.
—Yafuma pa Mateyu chipaturo 26 na 27; Mariko chipaturo 14 na 15; Luka chipaturo 22 na 23; Yohane chipaturo 12 mpaka 19.
^ ndime 15 Kuti mumanye vinandi vya sembe ya Yesu, wonani peji 47-56 mu buku la Kasi Baibolo Likusambizgachi Chomenechomene?
Manyani Vinandi
Sembe—Yakuwombora Ntchawanangwa Chapadera
Kasi sembe yakuwombora ni vichi? Sembe iyi yingamovwirani wuli?
Ivyo Yesu Wakachita Apo Wakaŵa pa Charu Chapasi—Ivyo Yesu Wakachita Kaumaliro mu Yerusalemu (Chigaŵa 2)
Wonani tchati na mapu gha vyakuchitika kwambira pa Nisani 14 m’paka pa Iyara 25, mu 33 C.E.


text:
Kalata Yakufuma ku Wupu Wakulongozga
Wakutemweka Mkhristu munyithu:
Nga umo mukumanyira, mu Baibolo muli kulembeka ŵanthu ŵanandi chomene. Ndipo ŵanandi mbanakazi na ŵanalume ŵakugomezgeka awo ŵakaŵa na masuzgo nga ghithu. Nawo ŵakaŵa ‘ŵanthu nga ndise.’ (Yakobe 5:17) Ŵanyake masuzgo ghakaŵafyenyanga chomene kweniso ŵakenjerwanga. Ŵanyake ŵakakhuŵazgikanga na ŵabali ŵawo panji awo ŵakasoperanga lumoza. Ndipo ŵanyake ŵakakhuŵaranga na ivyo ŵachita ŵekha.
Kasi ŵanthu aŵa ŵakaleka kusopa Yehova? Yayi. Ŵanandi ŵakachita nga ngwa masalimo uyo wakalomba kuti: “Napuluka nga ni mberere yakuzgeŵa. Penjani muteŵeti winu, pakuti nindaluwe malango ghinu.” (Salimo 119:176) Kasi namwe mukujipulika nthena?
Yehova wakukhalapo waka chete yayi para awo ŵakumusopa ŵafuma mu chiŵaya chake. Iyo wakuŵapenja. Nakuti kanandi wakuŵawovwira kwizira mu awo ŵakusopera lumoza. Ghanaghanirani umo Yehova wakawovwilira muteŵeti wake Yobu, uyo wakasangana na masuzgo ghakupambanapambana. Chuma chake chikanangika, ŵana ŵake ŵakafwa, kweniso wakalwara chomene. Ndipo wakazizipizga mazgu gha msinjiro agho ŵanthu awo ŵakakhumbikwiranga kumovwira ŵakamuyowoyera. Kweni wakalekapo yayi kusopa Yehova nangauli kanyengo kanyake wakaŵapo na maghanoghano ghakubudika. (Yobu 1:22; 2:10) Kasi Yehova wakamovwira wuli Yobu kuti wambeso kughanaghana makora?
Yehova wakamovwira Yobu kwizira mwa musopi munyake Elihu. Apo Yobu wakalongosoranga masuzgo ghake, Elihu wakategherezganga na kumuzgora. Kasi Elihu wakamovwira wuli? Kasi wakamupa mulandu panji kumukhozga soni? Kasi wakajiwona nga ngwapachanya kuluska Yobu? Yayi. Elihu wakati: “Nili nga ndimwe pamaso pa Chiuta waunenesko, naneso nkhawumbika kufuma ku dongo. Wakatiso: “Mungatenthemanga chifukwa cha kopa ine chara, ndipo mungafyenyekanga chifukwa cha ine chara.” (Yobu 33:6, 7) M’malo mwa kumusazgirako masuzgo, Elihu wakamovwira Yobu. Wakamupa ulongozgi mwachitemwa kweniso wakamukhozga. Ivi ndivyo Yobu wakakhumbikwiranga panyengo iyi.
Manyani kuti nase tafumiska kabuku aka kuti kawovwire ŵanthu awo ŵali na masuzgo ghakuyana waka. Chakwamba tikategherezga chomene apo ŵakulopwa ŵakayowoyanga masuzgo ghawo na kuwona ivyo vikaŵapangiska kuti ŵalopwe. (Zintharika 18:13) Pamanyuma, tikalomba na kughanaghanirapo Malemba agho ghakuyowoya umo Yehova wakawovwilira ŵateŵeti ŵake kumasinda. Ŵateŵeti aŵa nawo ŵakaŵa na masuzgo ghakuyana na ghinu. Paumaliro, tikayaniska Malemba agha na ivyo vikuchitika mazuŵa ghano, na kufumiska kabuku aka. Tikumupemphani kuti muŵerenge mwakupwelelera kabuku aka. Manyani kuti tikumutemwani chomene.
Wupu Wakulongozga wa Ŵakaboni ŵa Yehova


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Munthu wamahara wakuwezgako ukali wake (11)
-
Mwanakazi wambembe wali nga ni mtenje wakusulura (13)
-
Muwoli wavinjeru wakufuma kwa Yehova (14)
-
Langa mwana apo chigomezgo chichalipo (18)
-
Uwemi wa kupulikira ulongozgi (20)
19 Ntchiwemi kuŵa mukavu na kwenda mu kunyoloka+
Kuluska kuŵa muzeleza na kuyowoya mautesi.+
2 Munthu wambura kumanya vinthu ni muwemi yayi,+
Ndipo uyo wakuchita vinthu mwakuchimbilira wakwananga.
3 Uchindere wa munthu ndiwo ukubendezga nthowa yake,
Ndipo mtima wake ukukwiyira Yehova.
4 Usambazi ukuguza ŵabwezi ŵanandi,
Kweni munthu mukavu wakugwentheka na mubwezi wake wuwo.+
5 Kaboni mutesi walekenge yayi kulangika,+
Ndipo uyo wakutemwa kuteta utesi waponenge chara.+
6 Ŵanthu ŵanandi ŵakukhumba kutemweka na munthu wakuchindikika,
Ndipo waliyose ni mubwezi kwa munthu uyo wakupeleka vyawanangwa.
7 Ŵabali wose ŵa munthu mukavu ŵakumutinkha.+
Asi ŵabwezi ŵake ndiwo ŵakumusida chomene!+
Wakuŵalondezga na kuŵapempha, kweni palije wakuzgora.
8 Uyo wakusanga mahara wakutemwa umoyo wake.+
Uyo wakusungilira umanyi vinthu vimwenderenge.+
9 Kaboni mutesi walekenge yayi kulangika,
Ndipo uyo wakutemwa kuteta utesi waparanyikenge.+
10 Ntchambura kwenelera kuti chindere chikhalenge mwakuzaya,
Ipo ntchambura kwenelera chomene kuti muteŵeti wawuse ŵakaronga!+
11 Munthu wamahara wakuwezgako ukali wake,+
Ndipo mbutozi kwa iyo kusulako maubudi.+
12 Ukali wa themba uli nga nkhubangura kwa nkhalamu,+
Kweni lusungu lwake luli nga ni jumi pa vyakumera.
13 Mwana muzeleza wakuchemera soka pa awiske,+
Ndipo mwanakazi wambembe wali nga ni mtenje uwo ukuleka yayi kusulura.+
14 Nyumba na usambazi ntchiharo chakufuma ku ŵadada,
Kweni muwoli wavinjeru wakufuma kwa Yehova.+
15 Ukata ukugoneka munthu tulo twakufwa nato,
Ndipo munthu mukata wafwenge na njara.+
16 Uyo wakusungilira dango wakusunga umoyo wake.+
Uyo wakupwelelera chara mendero ghake wafwenge.+
17 Uyo wakulongora lusungu kwa mukavu wakubwerekeska Yehova,+
Ndipo wamuwezgerenge pa ivyo wachita.+
18 Langa mwana wako apo chigomezgo chichalipo,+
Ndipo uleke kuŵa na mulandu wa nyifwa yake.+
19 Munthu wakaŵefu walipenge mulandu.
Usange ukuyezga kumuthaska, ndikuti umuthaskenge mwakuwerezgawerezga.+
20 Pulikira ulongozgi na kupokera chisambizgo,+
Mwakuti uzakaŵe wavinjeru munthazi.+
21 Mu mtima wa munthu muli maghanoghano ghanandi,
Kweni fundo ya Yehova ndiyo yiluskenge.+
22 Chinthu chakukhumbikwa mwa munthu ntchisungusungu chake.+
Ndipo ntchiwemi kuŵa mukavu kuluska kuŵa mutesi.
23 Kumopa Yehova kukulongozgera ku umoyo,+
Uyo wali nako wapumulenge phee, kwambura chiheni chilichose.+
24 Mukata wakubizga woko lake mu bakule,
Kweni wakutondeka kuliwezgera ku mulomo wake.+
25 Umutimbe wakugoska+ kuti wakupusa wachenjere,+
Chenya munthu wakupulikiska kuti wasazgireko kumanya vinthu.+
26 Uyo wakusuzga awiske na kuchimbizga anyina
Ni mwana wakukhozga soni na wakulengeska.+
27 Mwana wane, usange ukuleka kupulikira chisambizgo,
Upatukengeko ku mazgu ghamahara.
28 Kaboni wawakawaka wakuseka urunji,+
Ndipo mulomo wa muheni ukumira viheni.+
29 Cheruzgo chasungikira ŵakugoska,+
Ndipo maluswazu ghasungikira msana wa ŵazeleza.+
Tumizgani
Tumizgani
Zintharika 19
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=20&Chapter=19&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D20%26Chapter%3D19%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 30 Mazgu gha Yehova ghakizaso kwa ine, ghakati:2 “Mwana wa munthu, chima ndipo uti, ‘Ichi ndicho Fumu Yikuru Yehova yayowoya:“Lirani kuti, ‘Mbaya mwe, zuŵa likwiza!’3 Pakuti zuŵa lili pafupi, enya, zuŵa la Yehova laneng’enera.+Lizamuŵa zuŵa la mabingu,+ nyengo yakutemeka yakweruzgira mitundu.+4 Lupanga lwizenge pa Eguputo, ndipo Etiyopiya wazamumbwambwantha na wofi para ŵakukomeka ŵakuwa mu Eguputo.Chuma chake chikutoleka ndipo malufura* ghake ghagumulika.+5 Etiyopiya,+ Puti,+ Ludi, na ŵanthu wose ŵakunjilirana,*Na Kubu, pamoza na ŵana ŵa mu charu cha phangano,*Wose ŵazamuwa na lupanga.”’6 Ichi ndicho Yehova wayowoya:‘Awo ŵakukhozgera Eguputo nawo ŵazamuwa,Ndipo nkhongono izo wakujikuzga nazo zikhizgikirenge pasi.’+“‘Ŵawenge na lupanga mu charu kufuma ku Migidoli+ m’paka ku Syeni,’+ ndimo yayowoyera Fumu Yikuru Yehova.7 ‘Ŵazamuŵa charu cha mayiyi kuluska vyaru vyose vyamayiyi, ndipo misumba yake yizamuparanyika kuluska misumba yose.+8 Ndipo ŵazamumanya kuti ine ndine Yehova para napemba moto mu Eguputo na kuphwanya wose awo ŵakumovwira.9 Mu zuŵa ilo, nizamutuma mathenga mu ngalaŵa kukawofya Etiyopiya uyo wakujithemba. Wazamutenthema mu zuŵa ilo likwiza pa Eguputo, pakuti lizenge nadi.’10 “Ichi ndicho Fumu Yikuru Yehova yayowoya: ‘Na woko la Nebukadinezara* themba la Babuloni, nizamumazga viwuru vya Eguputo.+11 Iyo na ŵankhondo ŵake, awo ni mtundu wakofya chomene,+ ŵazamunjizgika mu charu kuti ŵachiparanye. Ŵazamusolora malupanga ghawo kwimikana na Eguputo na kuzuzga charu na ŵakukomeka.+12 Migelo* ya Nayelo+ nizamuyizgora yakomira ndipo nizamuguliska charu mu woko la ŵanthu ŵaheni. Nizamupangiska kuti charu na vyose ivyo vilimo vizakaparanyike na woko la ŵalendo.+ Ine Yehova nayowoya.’13 “Ichi ndicho Fumu Yikuru Yehova yayowoya: ‘Niparanyengeso vikozgo vyakuseluska na kumazga ŵachiuta ŵawakawaka ŵa Nofu.*+ Mu charu cha Eguputo muzamufumaso karonga* chara, ndipo nizamuŵika wofi mu charu cha Eguputo.+14 Nizamupasura Patirosi,+ na kupemba moto mu Zowani, na kweruzga msumba wa No.*+15 Nizamupungulira ukali wane pa Sini, linga lakukhora chomene la Eguputo, na kuparanya ŵanthu ŵa mu msumba wa No.16 Nizamupemba moto mu Eguputo, Sini wazamumbwambwantha, No wazamubwangandulika, ndipo Nofu* wazamuwukilika zuŵa lili ngee!17 Ŵanyamata ŵa ku Oni* na Pibeseti ŵazamuwa na lupanga, ndipo misumba yizamuluta ku wuzga.18 Zuŵa lizamuzgoka lifipa mu Tapanesi para naphyora joko la Eguputo.+ Nkhongono izo wakujikuzga nazo zizamumara,+ mabingu ghazamumubenekelera, ndipo vikaya vyake vizamuluta ku wuzga.+19 Nipelekenge cheruzgo pa Eguputo, ndipo ŵamanyenge kuti ine ndine Yehova.’”20 Mu chaka cha 11, mu mwezi wakwamba, pa zuŵa la 7 la mwezi uwo, mazgu gha Yehova ghakiza kwa ine, ghakati:21 “Mwana wa munthu, naphyora woko la Farawo, themba la Eguputo. Woko lake likakikenge chara kuti lichizgike nesi kukulungika na bandeji kuti liŵe na nkhongono zakunyamulira lupanga.”22 “Ntheura ichi ndicho Fumu Yikuru Yehova yayowoya: ‘Sono nkhwimikana na Farawo themba la Eguputo,+ ndipo niphyorenge mawoko ghake ghose ghaŵiri, lankhongono na lakuphyoka lira,+ ndipo niwiskirenge pasi lupanga kufuma mu woko lake.+23 Pamasinda nimbininiskirenge Ŵaeguputo mukati mu ŵamitundu na kuŵamwalaliskira mu vyaru.+24 Nizamukhozga mawoko gha themba la Babuloni+ na kuŵika lupanga mu woko lake,+ ndipo nizamuphyora mawoko gha Farawo. Wazamutampha chomene pamaso pa themba la Babuloni nga ni munthu uyo wakumalizgika.25 Nizamukhozga mawoko gha themba la Babuloni, kweni mawoko gha Farawo ghazamuguluruka. Para nazakaŵika lupanga lwane mu woko la themba la Babuloni ndipo ilo lasololera pa charu cha Eguputo,+ apo ndipo ŵazamumanya kuti ine ndine Yehova.26 Nizamumbininiskira Ŵaeguputo mukati mu ŵamitundu na kuŵambininiskira mu vyaru.+ Ndipo ŵazamumanya kuti ine ndine Yehova.’”


text:
JW LIBRARY
Vyakovwira Awo Ŵali na iPad, iPhone, na iPod
JW Library ni app yakuzomerezgeka ya Ŵakaboni ŵa Yehova. Yili na Mabaibolo ghakupambanapambana, kweniso mabuku ghakovwira pakusambira Baibolo.
Ivyo Ŵanthu Ŵakutemwa Kufumba
JW Library yikukora mu ma Apple agha:
-
iPad 2 na iyo yafuma sonosono (iOS 7.0)
-
iPhone 4 na iyo yafuma sonosono (iOS 7.0)
-
iPod touch 5th generation (iOS 7.0 or later)
Ma Apple ghakale ghakukora yayi.
Viyowoyero vyanyuwani vikusazgikirapo pa JW Library mwezi uliwose. Kuti muwone buku mu chiyowoyero icho mukukhumba, dofyani pa Language.


text:
SAMBIRO 6
Kasi Ntchakovwira Kuwungana na Ŵakhristu Ŵanyithu?
Taŵanyake tikwenda mitunda yitali muthondo kuti tikafike ku ungano. Ŵanji ŵakwenda uku zuŵa lili dee! ndipo mazuŵa ghanyake kukuŵa vula. Kweni nanga vingasuzga wuli, panji nanga vingalema wuli, Ŵakaboni ŵa Yehova ŵakuwungana na ŵanyawo. Chifukwa wuli?
Maungano ngakovwira pa umoyo wa munthu. Nyengo yinyake, Paulosi wakayowoyanga vya ŵanthu awo tikuwungana nawo, wakati: “Tighanaghaniranenge.” (Ŵahebere 10:24) Mazgu agha ghakung’anamura kuti tikwenera kumanyana makora. Ntheura, apa Paulosi wakuti tifipiranenge mtima. Para tikuchezga na ŵanyithu, tikusanga kuti nawo ŵakujumpha mu visuzgo, kweni ŵachali kuteŵetera, ntheura tikukhwimiskika.
Ubwezi ukukonda. Awo tikuwungana nawo mbanthu ŵakuti tikuwonana waka yayi, kweni mbabwezi ŵithu. Nyengo zinyake tikuchezga nawo kunyumba. Kasi ivi vikutovwira wuli? Vikutovwira kumanya kuti ŵanyithu nawo mbakuzirwa, ntheura tikuŵatemwa chomene. Para ŵasuzgika, tikuŵawovwira, chifukwa mbabwezi ŵithu. (Zintharika 17:17) Usange tikuchezga na waliyose mu mpingo, tikulongora kuti ‘tikupwelelerana.’—1 Ŵakorinte 12:25, 26.
Ntheura chingaŵa makora kuti mutemwanenge na ŵanthu awo ŵakuchita khumbo la Chiuta. Mungasanga ŵanthu ŵantheura pakati pa Ŵakaboni ŵa Yehova. Paŵavye chakumutondeskani kusopa nase.
Chifukwa wuli ntchakovwira kuwungana na ŵanyithu?
Mwambenge pawuli kusopa nase?
Manyani Vinandi
Kasi Ŵakaboni ŵa Yehova Ŵakuchita Wuli Pakusopa?
Manyani umo ŵakusopera.